text:
Sunday, 23 August 2015
सदाचार क तावीज (मैथिली लघु नाटिका)
पात्र:
१. राजा (भानु प्रताप सकरवार)
२. सूचना एवं प्रसारण मंत्री (महिला)
३.वित्त मंत्री
४. गृह मंत्री
5. महामंत्री
6. विशेषज्ञ (खट्टर झा)
7. शिष्य विशेषज्ञ-१
8. शिष्य विशेषज्ञ-२
9. साधू
१०. शिष्य साधू -१
११. शिष्य साधू -२
12. कर्मचारी
दृश्य - १
पृष्ठभूमि : (निगम देश में हल्ला मचल छल जे भ्रष्टाचार अनहद रुपे पसरि गेल अछि | ) राजा दरबार में चिंता के माहौल अछि |
राजा(भानु प्रताप सकरवार) मंत्रीगण सं : हे हमर मंत्री रत्न गण ! प्रजा बहुत हरबिर्रो मचा रहल अछि जे पूरा चौहद्दी में भ्रष्टाचार पसैर गेल अछि ! मुदा हम त आई धरि ई वस्तु के नै देखलहुँ अछि | यदि अहाँ सब के कतौ देखना में आयल होय त बतायल जाउ |
सूचना प्रसारण मंत्री : महाराज ! भ्रष्टाचार जखन हुजूरे के नजैर में नै आयल, त हमारा लोकैन के कोना क देखयात ?
राजा(गदगद भाव सं): ईह ! एहन कोनो बात नै अछि, सूचना मंत्रीजी ! कखनो काल जे हमारा नजैर में नै आबैत हेतै ओहो त अहाँ सभ के देखना में आबैत होयत की ने | जेना मानि लिय जे हमरा त खराप सपना कखनो नै देख में आबै अछि , मुदा अहाँ सब त खरापो सपना देखैत हेबै !
वित्त मंत्री : जी देखैत छी महाराज | मुदा ओ त स्वप्न के बात अछि की ने |
राजा : से बुझलौं, तथापि अहाँ सब सगरो राज्य में खोज पर निकलु आ पता करू जे कतौ भ्रष्टाचार त नै अछि | जौं कतौ भेट जाय त हमरा देख लेल नमूना नेने आयब | हमहुँ त देखी की आखिर ई भ्रष्टाचार होइ केहन अछि !
गृह मंत्री (चाटुकार अंदाज में) : हुजूर ओ हमरा सभ के नै देखा सके अछि | सुनबा में आयल अछि जे ओ बड्ड महीन होइ अछि | हमरा सब के नजैर के त अहाँक विराटता देख के एतेक अभ्यास भ गेल अछि जे महीन वस्तु हमरा सब के देखाइते नै अछि |
राजा (गंभीर होइत) : तखन फेर की करल जाय ?
महामंत्री : महाराज ! अपनेक राज्य में एकटा जाति रहै अछि जिनका विशेषज्ञ कहल जाइ अछि | एहि जाति वर्ग के लग किछु एहन ऐनक होइ अछि जकरा अपन आइङ्ख पर लगा क ओ सब सूक्ष्म सं सूक्ष्म वस्तु के भी देख लैत अछि | अस्तु, सरकार सं ई निवेदन अछि जे ई विशेषज्ञ जातिए के कोनो लोक के हुजूर ई भ्रष्टाचार के खोजय के काज सौंपैथ |
राजा (हुक्म देइत) : बेस त ठीक अछि | विशेषज्ञ जाति के एकटा समिति गठित करल जाय आ हुनका राज दरबार में उपस्थित होय के आज्ञा देल जाय |
दृश्य - २
द्वारपाल : महाराज के जय होय ! महाराज ! विशेषज्ञ खट्टर झा अपन समिति सदस्य सहित महाराज के दर्शन के अभिलाषी छैथ |
राजा (प्रशन्न होइत) : हुनका सभ के ससम्मान उपस्थित कैल जाय |
(द्वारपाल चल जाइ अछि | खट्टर झा के चेला सहित प्रवेश )
खट्टर झा (चेला सहित) : प्रणाम महाराज !
राजा : प्रणाम महोदय ! महोदय, जनता हरबिर्रो मचेने अछि जे राज्य में चौतरफा भ्रष्टाचार पसरल अछि | अस्तु हम जानै चाहै छी जे ई भ्रष्टाचार केहन होइ अछि ? की अहाँ के कतौ भ्रष्टाचार भेंटल अछि?
खट्टर झा : जी महाराज कतेको रास भेंटल अछि |
राजा (हाथ बढबैत) : अच्छा ! त लाउ देखाबू त | देखी त केहन होइ अछि ई भ्रष्टाचार ?
खट्टर झा : सरकार, ओ हाथ के पकड़ में आब वाला नै अछि | ओ स्थूल नै अछि परंच सूक्ष्म अछि, अगोचर अछि | मुदा ओ सर्वत्र अछि | ओकरा देखल नै जा सकै अछि, बस अनुभवे टा कैल जा सकै अछि |
राजा (सोच में पड़ैत) : मुदा महोदय ! सूक्ष्म , अगोचर आ सर्वव्यापी भेनाइ त ईश्वरक गुण अछि ! त की भ्रष्टाचार ईश्वर अछि ?
चेला १ : जी हं महाराज ! बेस कहलौँ आब भ्रष्टाचार बुझू त ईश्वरे भ गेल अछि |
सूचना एवं प्रसारण मंत्री : मुदा ओ अछि कत ? आ ओकर अनुभव कोना क कैल जाय ?
खट्टर झा (झौंक में) : ओ सर्वत्र अछि | एहि भवन में अछि | महाराज के सिंहासन में अछि ....
राजा (सिंहासन सं उछलैत्त ): सिंहासन में अछि .....!
चेला २ : जी हाँ महाराज, अहाँक सिंहासन में | पिछला महीना में एहि सिंहासन में रंग-रोगन करय के लेल जे बिल के भुगतान कैल गेल छल ओहि में सं आधा त अहाँक मंत्री सभ के ख़ास लोक सब खा गेल अछि |
खट्टर झा (बीचमे चेला के बिगड़ैत) : दूर बूड़ी ! तोरा बीच में बजनाइ जरुरी छौह |
(विशेषज्ञ के बात सुन के बाद राजा बड्ड चिंतित भ गेलाह आ संगहि मंत्री सब के कान सेहो ठाढ़ भ गेल )
राजा : ई त बड्ड पैघ चिंता के गप्प अछि ! खट्टर महोदय, हम ई भ्रष्टाचार के बिलकुल जैड़ सं मेटाब चाहै छी | की अहाँ सब एकरा मेटाब के कोनो उपाय बता सकै छी जे ई कोना क मेटायत ?
खट्टर झा : जी हाँ महाराज | ऐ के लेल अपनेक एकटा योजना तैयार कर के होयत | भ्रष्टाचार मेटाब के लेल महाराज के व्यवस्था में आमूलचूल परिवर्तन कर के पड़त | कोन कोन एहन कारण सब अछि जै खातिर मनुष्य भ्रष्टाचार में लिप्त रहै अछि ई सब विचार कर पड़त |
राजा : बेस, त ठीक अछि | अहाँ अपन योजना आ विचार सब के एकटा रिपोर्ट बना क अगिला तीस दिन के भीतर प्रस्तुत करू |
खट्टर झा : जे महाराज के आज्ञा | ((चेला सहित प्रस्थान करै छथि )
दृश्य - ३
(दरबार में दरबारी सब बैसल छैथ |)
राजा: महामंत्री जी | की भेल, आई तीस दिन पुरल जा रहल अछि मुदा एखन धरि विशेषज्ञ खट्टर झा समिति अपन रिपोर्ट नै प्रस्तुत केलाह अछि ?
(तखने खट्टर झा के चेला समेत प्रवेश)
खट्टर झा : बंदा हाजिर अछि सरकार | ई लिय महाराज, ११०१ पृष्ठक ई रिपोर्ट |
राजा (आश्चर्य सं चकित होइत) : एत्तेक मोट रिपोर्ट !
खट्टर झा : जी महाराज | हमर समिति दिन रात्रि मेहनत आ रिसर्च क क ई रिपोर्ट तैयार केलक अछि | महाराज, समिति भ्रष्टाचार के कारण, तरीका आ निवारण के व्रिस्तृत अध्ययन आ शोध क क ई रिपोर्ट तैयार केलक अछि | भ्रष्टाचार के बहुत रास दृश्य आ अगोचर कारण सभ अछि |
राजा : जेना किछु दृष्टान्त दिय |
खट्टर झा : जेना में की बेसिर पैरक विज्ञापन सब के बाढ़ि आबि गेल अछि जेकरा हम-अहाँ उपभोक्ता संस्कृति के नाम द देने छी मुदा एहि में भ्रष्टाचार के बीज सेहो छुपल अछि |
राजा : उपभोक्ता संस्कृत्ति ! से कोना ?
खट्टर : सरकार, उदहारण के लेल एकटा विज्ञापन लेल जाउ जाहि में देखबै अछि जे अमुक ब्राँडक कपड़ा पहिराला सं मुर्ख आ उदंड टाइप छौंड़ा के छोड़ी सब घेरने ठाढ़ अछि आ बगल में साधारण कपड़ा पहिरने एकटा सीधा-सदा युवक हीन भावना सं ग्रसित भ रहल अछि | कखनो विज्ञापन में ई नै देखना में आयल अछि जे फलाना ब्रांड के कपड़ा पहिरला सं बालक कतेक चरित्रवान बनि गेल अछि | आ की बुधन कक्षा में प्रथम आबै अछि कियेकी ओ फलाना ब्रांड के जूता पहिरै अछि |
महाराज, एहि तरहक विज्ञापन सब साधारण परिवार के बच्चा सब में कुंठा उत्पन्न क रहल अछि आ ओकरा सभ के भ्रष्टाचार के तरफ आकर्षित कय रहल अछि |
महाराज, एकटा सज्जन हमरा कहै छलैथ जे की हुनकर बालक गाड़ी के लेल जिद्द केने छैथ | मना केला पर की अपन ओकाइत नै अछि ओ उत्तर देलैथ जे भुटकुन के बाबू ओकरा कोना गाड़ी दिएलखिन | उत्तर में जखन सज्जन कहलखिन जे भुटकुन के बाप त घूसखोर अछि त बालक पलैट क जवाब देलखिन जे - अहाँक ईमानदारी के फायदे की जखन अहाँ बाइको नै दिया सकै छी !
आई-काल्हि के बालक-बालिका सब के ईमानदार बाप निकम्मा लाग लागल अछि हुजूर |
राजा (गंभीर मुद्रा में) : हूँ | दोसर कारण |
खट्टर झा : एकटा अन्य कारण शिक्षा के व्यवसायीकरण अछि महाराज |
राजा : से कोना ?
खट्टर : महाराज आई काल्हि इंजीनियरिंग, मेडिकल, मैनेजमेंट, लॉ आदि के पढ़ाई के लेल निजी क्षेत्र में जे संस्थान सब खुजि रहल अछि ओहि में स अधिकतर के एकमात्र ध्येय व्यावसायिक लाभ कमेनाइये रहि गेल अछि | एहि संस्थान सब में छात्र सभ सं पैघ रकम डोनेशन के नाम पर ल क प्रवेश देल जाइ अछि | आब घूस के बीया सं त बैमानी आ भ्रष्टाचारे के फसल ने तैयार हेतै यौ सरकार !
राजा : हुंह | बेस कहलौँ तथापि शिक्षा के विकास के लेल त निजी शिक्षा संस्थान आवश्यक सेहो अछि |
खट्टर झा ; अरे सरकार, आशय एत शिक्षा के शुद्ध लाभक व्यवसाय बनाब से अछि | प्राथमिक सं ल क उच्च शिक्षा तक बच्चा सब के केवल लाभ कमब के ट्रेनिंग देल जा रहल अछि | शिक्षा में नैतिक सामाजिक आध्यात्मिक मूल्य के नितांत अभाव प्राथमिक स्तर सं देखना जाइ अछि आ उच्च शिक्षा में त ई विलुप्ते बुझू |
राजा : हुंह | अन्य कारण ?
खट्टर : एकटा अन्य पैघ कारण अछि भ्रष्टाचारी सभ के सामाजिक स्वीकार्यता आ प्रतिष्ठा सरकार |
राजा (विष्मय से) : अर्थात ?
खट्टर: हुजूर अपने जे राज्य के जनता के भलाई के लेल, ख़ास क क वंचित वर्ग के लेल जे मिड डे मिल, ए.एन.एम, आशा, आंगनवाड़ी, मनरेगा आदि सामाजिक आ आर्थिक भलाई के योजना सब शुरू केलौ अछि, एहि सब में कार्यरत भ्रष्ट कर्मी सब जे अछि से सब एहि योजना के राशि सं बड़का कोठा, गाडी आ सम्पइत ठाढ़ क लेलक अछि ओहि सम्पइत के वजह सं हिनकर सब के समाज में इज्जत आ प्रतिष्ठा बैढ़ जाइ अछि | ईमानदारी से पढ़ाबय बला मास्टर सब के कोनो पूछ नै अछि मुदा जे मास्टर इस्कूलक मुंह देखने बिना दरमाहा हठबाई अछि आ पंचायत-प्रखंड में जा क नेतागिरी आ वन टू का फॉर करै छथि हुनकर बड्ड नाम भ रहल अछि | एतबे नै सरकार कतेको कुप्रथा सब सेहो एहने लोक सब के कारण प्रतिष्ठा के विषय बनि गेल अछि | जे जतेक बेसी तिलक-दहेज़ देइत-लैत अछि समाज में ओकर ओत्तेक बेसी मान-प्रतिष्ठा होइ अछि | स्वाइत लोक सब विवाह-दान, दहेज़-लेन-देन आदि के लेल भ्रष्ट तरीका सं बेसी सं बेसी धन कमब में प्रवित्त भेल अछि |
ई सब सुनैत सुनैत राजा साहब के माथ दुखाय लगलन (ओ माथ पर हाथ धरैत बीच में बात काटैत बजलाह : ठीक अछि महोदय अहाँ अपन रिपोर्ट देने जाउ । मंत्री मंडल एकर अध्ययन क उचित कार्यवाही करता ।
(खट्टर झा रिपोर्ट सौंप क ओतय सं विदा होयत छैथ )
दृश्य ४
राजा (चिंतित मुद्रा में )
सूचना एवं प्रसारण मंत्री : चिंता के कारण अहाँक स्वास्थ्य दिनोदिन खराब भेल जा रहल अछि महाराज | ओ विशेषज्ञ सरबा सब अहाँके अनेरे झंझट में फंसा देलक |
राजा : हाँ, आइकाल्हि हमरा राति-राति धैर चिंता के मारल निन्न नै आबै अछि | की करी ना करी किछु फुरा नै रहल अछि |
वित्त मंत्री : मार बाढ़ैन ध क | एहन रिपोर्ट के त आइग लगा देब के चाही जेकरा चलते महाराज के नींद में खलल पड़ै |
राजा : लेकिन करी की ? अहों सब त रिपोर्ट के अध्ययन केलहुँ अछि | अहाँ सब के की राय-विचार अछि ? की ऐ रिपोर्ट के अमल में लाब के चाहि ?
गृह मंत्री : ई योजना की अछि एकटा मुसीबत अछि सरकार | एकरा जों लागू करै के चेष्टा करी त सबटा व्यवस्थे में उलट फेर भ जायत | अपने सब के किछु एहन कर के आवश्यकता अछि जाहि सं व्यवस्था में बिना किछु उलट फेर केनेहे भ्रष्टाचार समाप्त भ जाय |
राजा : हमहुँ त इहे चाहै छी | मुदा से संभव कोना के होय ! हमर परबाबा के त जादूओ टोना आबै छलैन मुदा हमरा त ओहो नै आबै अछि |
(तखने महामंत्री के एकटा साधू समेत प्रवेश )
महामंत्री (हर्षित मुद्रा में) : महाराज अहाँ चिंता जुनि करू | अहाँक समस्या के समाधान हम ल क एलहुँ अछि |
राजा : से की यौ ? जल्दी बाजू | हमारा सब्र नै अछि एही मामिला में |
महामंत्री : सरकार हम अपना संगे ई महान साधक के जोहने एलहुँ अछि जे कइएक वर्ष धरि खोज आ तपस्या के पश्चात सदाचारक तावीज बनौलैथ अछि जे मन्त्र सं सिद्ध कैल गेल अछि आ जेकरा बांधला सं मनुष्य स्वत: सदाचारी भ जाइ अछि |
(साधू अपन झोरा सं तावीज निकालि क राजा के दैत अछि | )
राजा: हे महात्माजी एहि तावीज के विषय में हमरा विस्तार से बुझाउ |
साधू (दार्शनिक अंदाज में ) : हे राजा, भ्रष्टाचार आ सदाचार मनुष्य के आत्मा में वास करै अछि ; विधाता मनुष्य गढ़ई काल में आत्मा में एकटा यंत्र फिट क दैत छैथ जाहि में सं ईमान अथवा बैमानी के स्वर निकलै अछि , जेकरा आत्मा के पुकार कहल जाइ अछि |
त प्रश्न ई उठै अछि जे जिनका आत्मा सं बैमानी के स्वर उठै अछि ओकरा दबा क ईमान के स्वर कोना निकालल जाय ? एहि विषय पर कइएक वर्ष धरि शोध आ तपस्या के पश्चात हम ई तावीज बनेबा में सफल भेलौ महाराज | जै मनुष्य के बाँहि पर ई बान्हल रहत ओ सदाचारी बैन जायत |
राजा : मुदा एकर की गारंटी ?
साधू: महाराज ई तावीज टेस्टेड अछि | हम एकर प्रयोग बिलाड़ियो पर क क देखने छी | ई तावीज बन्हला सं बिलाड़ियो रोटी नै चोरबई अछि | येह ई तावीज के खासियत अछि महाराज |
(दरबारी सब उठी उठी क तावीजक तजबीज कर लागै छैथ )
राजा (प्रसन्न मुद्रा में हाथ जोड़ैत ) : हम अपनेक बड्ड आभारी छी महात्मन | अपने हमरा घोर संकट सं उबारलहुँ अछि | हम सर्वव्यापी भ्रष्टाचार सं बड्ड परेशान छलहुँ आ एकरा रोक में असमर्थ भेल छलहुँ| मुदा हमरा एकटा नै अपितु करोड़ो तावीज चाहि | हम राज्य के तरफ सं तावीजक कारखाना खुलबा दैत छी आ अहाँ के ओकर सी.ई.ओ बना दैत छी | की औ मंत्रीगण ई प्रस्ताव पारित होय की ने ?
वित्त मंत्री : मुदा एकर की आवश्यकता सरकार ! राज्य एतेक झमेला में किये परौ ! किएक नै एकरा लेल टेंडर निकालल जाय आ चुनिंदा एजेंसी सब के एकर ठेका द देल जाय | आ साधू महाराज सं ई फार्मूला के पेटेंट अधिकार राज्य के तरफ स अधिगृहीत क के ओहि कंपनी सब के द देल जाय | एहि सं अतिशीघ्र तावीज उत्पादन के कार्य संभव भ जायत आ राजदरबार एहि झंझट से सेहो उबरल रहत |
राजा: ठीक अछि | साधू महाराज के उचित सत्कार कय के विदाय कैल जाय | आ हिनकर बौद्धिक सम्पदा ई तावीज फार्मूला के जनहित में राज्य के तरफ सं अधिगृहीत कैल जाय | आ यथाशीघ्र टेंडर के कार्य पूरा क के तावीज के उत्पादन शुरू कैल जाय |
(अगिला दिनक अखबार के खबर - "सदाचार क तावीज के खोज | जल्दीये तावीज बनाब के फैक्ट्री खुजत आ जनता के तावीज मुफ्त उपलब्ध करैल जायत तथा नागरीय सुविधा लेब लेल तावीज पहिरनाई अनिवार्य कैल जायत ")
(पटाक्षेप )
दृश्य - ५
राजा अपना आप सं : - सदाचार के तावीज त बनि गेल | आब एकदिन भेष बदैल क देखबाक चाहि जे ई ठीक ढंग सं काज करै अछि की नै |
(फेर राजा भेष बदैल क एकटा कार्यालय पहुँचैत अछि )
ओतय एकटा कर्मचारी सं राजा : नमस्कार बड़ा बाबू |
कर्मचारी : नमस्कार | कहु की सेवा कैल जाय |
राजा : हुजूर हमर एकटा टेंडर पास होबय के अछि अहाँ एत सं |
कर्मचारी : ठीक छै, टेंडर अखन प्रक्रिया में अछि | अगिला हफ्ता परिणाम आबि जायत | जे सबसँ योग्य उम्मीदवार हेथिन हुनका नाम सं टेंडर खुजत |
राजा (5०० के नोट दैत ) : हे ई लिय हुजूर बच्चा सब के लेल मिठाई खातिर राखि लिय | नाचीज के बनवारी लाल कहल जाइ अछि बस एतेक ख्याल राखब |
कर्मचारी ( डाँटे के मुद्रा में ) : बेशर्म ! लाज नै होय छह घुस दैत | भागै छह एतय सं की बजाबी पुलिस के |
(राजा लंक ल क पराई छैथ | )
(किछु दिन बाद एक दिन फेर राजा ओहि कर्मचारी लग जाय अछि )
राजा (फेर से ५०० के नोट पकराबैत ) : हुजूर ई बाल-बच्चा के मिठाई खातिर राइख़ लिय | बस हमर टेंडर के ध्यान राखब |
(एहि बेर कर्मचारी नोट राइख ले अछि )
राजा (क्रोधित होइत ) : हम अहाँक राजा छी | अहाँ घूस लैत रांगल हाथ पकड़ल गेलहुँ अछि | अहाँ घूस कोना क लेलहुँ ? की अहाँ सदाचारक तावीज नै बंधने छी ?
कर्मचारी (डरे कँपैत स्वर में ) बांधने छी महाराज | ई देख लिय (देखबै अछि ) |
(राजा आश्चर्य सं तावीज में कान लगबै अछि )
तावीज सं आवाज आबै अछि : "आई त ३० तारीख छै आई त ल ले नै त फेर आई कनियाँ आ बाल-बच्चा सब अपन अपन मांग ल क बेज्जत आ गंजन करतौ |
ई सुनैत राता के तावीज के उत्पादन में गड़बड़ी के भान भ जाइ अछि आ ओ अपन माँथ पीट ले अछि |
(पटाक्षेप )
(ई नाटिका हरिशंकर परसाई जी क एकटा निबंध सं प्रेरित अछि )
Subscribe to: Post Comments (Atom)


c: text/html

text:
नई दिल्ली। आखिरकार केंद्र सरकार पटना मे गंगा नदी पर गांधी सेतुक समानांतर पुल बनेबा लेल बिहार सरकार कए एनओसी द देलक। दिल्ली में केंद्रीय पथ परिवहण मंत्री सीपी जोशीक संग मुख्यमंत्री नीतीश कुमारक भेल बैसार मे तय भेल जे गांधी सेतुक समानांतर एकटा पुल राज्य सरकार पीपीपी मोड पर बनाउत। एकरा लेल केन्द्र सरकार राय सरकार कए एनओसी द देलक संगहि मौजूदा पुल क मरम्मत पर सेहो केंद्र अपन सैद्धांतिक सहमति दे देलक अछि।
जोशी क संग करीब एक घंटे तक चलल बैसार मे डुमरी घाट पुल आ भागलपुर वाईपास सन किछु आओर मसला पर चर्च भेल। बैसारक बाद नीतीश कहला जे हम गांधी सेतु पर केन्द्रीय मंत्री स चर्चा केलहु अछि। हमर प्रस्ताव छल जे एहि पुल क समानांतर एकटा वैकल्पिक पुल क निर्माण लेल एनओसी देल जाए । केंद्र सरकार स एहि पर सैद्धांतिक सहमति भ गेल अछि।
नीतीश कहला जे नवका पुल क निर्माण मे पांच छह साल मे भ जाएत। ता धरि मौजूदा पुल क रखरखाव राष्ट्रीय राजमार्ग द्वारा कैल जाएत आ एकर खर्चा केन्द्र द्वारा वहन कैल जाएत। नीतीश कहला जे राज्य सरकार नवका पुलक निर्माण पर करीब 2 हजार करोड खर्च करत। एहि मौका पर जोशी कहला जे महात्मा गांधी सेतु क समानांतर वैकल्पिक पुल क निर्माण सार्वजनिक निजी भागीदारी क तहत राज्य सरकार करत आ नवका पुल तैयार भ गेला पर पुरनका पुल सेहो राज्य सरकार कए सौंप देल जाएत। ता धरि केंद्र सरकार ओकरा मरम्मत कराउत किया त गांधी सेतु पटनाक लाइफ लाइन छी।
एहि बैसार मे बिहार मे भागलपुर आ पटना बाइपास क निर्माण पर सेहो चर्च भेल। जानकारी क अनुसार केंद्र सरकार वाइपास निर्माण लेल 233 करोड टका देबाक मंजूरी द देलक अछि। नीतीश कुमार करीब दू साल स मरम्मत क बाट तकैत डुमरी घाट पुल लेल सेहो केंद्र स सहायता क गुहार केलथि, सूचनाक अनुसार केंद्र एहि पुलक मरम्मत लेल सेहो 50 करोड टका देबाक आश्वासन देलक अछि।
maithili news, mithila news, bihar news, latest bihar news, latest mithila news, latest maithili news, maithili newspaper

robotstxt: allowed

filter: keep


text:
इजोरीया राति में छत पर टहलैत
दूर गगन केँ निहारैत
डूबि जायत छी, अपन अतीत में
अपन विगत’क स्मृति में
चन्द्रमा अपन चाँदनी सँ चमकि रहल अछि
मुदा एहि इजोरिया में उ बात नहिं अछि
जे पहिने होयत छल
बंगलोर’क चकाचौन्ध में इ अस्तित्वहीन अछि
गाम’क इजोरिया मोन पडैत अछि
फेर मोन पुलकित भs जायत अछि
मोन आबैत अछि कतेक रास बात
पोखरि’क कात में माछ मारनाय
आ महार पर बैसी के भूत-प्रेत’क बात
संगे-संग भय आ रोमांच’क अनुभव
ओकरे संग किछु आहट सँ सचेत भेनाय
आ आँखि बंसी’क तरेला पर अटकि जेनाय
तेखने हवा में सरसराहट सँ सिहरि जेनाय
आ फेर भूत-प्रेत’क बात केँ साकार भेनाय
आ लड्डू केँ भूत बनि केँ डरौनाय
एहेन कतेक रास बात अछि
जे प्यार आ रोमांच सँ भरल अछि
दादी’क प्यार आ माँ’क दुलार
माँ केँ सुग्गा आ कौआ बला रोटी बनेनाय
अँगना में कोरा में बैसा केँ खुऔनाय
चन्दा मामा केँ देखा केँ लोरी सुनौनाय
फेर सँ ओहि दुनिया में घुमय चाहैत छी
मुदा इ त एहेन भागल-बिसरल क्षण अछि
जे केखनो घुमि के नहिं आबैत अछि।
- कुन्दन कुमार मल्लिक,
ग्राम- बलियारी, डाक- झंझारपुर,
जिला- मधुबनी (बिहार)- ८४७४०४
ई-मेल- kkmallick@gmail.com
सम्पर्क-+९१-९७३९००४९७० (बंगलोर)


text:
गुरुवार, 2 दिसंबर 2010
विद्यापति स्मृति पर्व समारोह नॉएडा
( समस्त मैथिल मिथिला वाशी के ,श्रेष्ठ गन के नमस्कार आ छोटका नन्हां बोवा - बची सब के प्यार भरल शुभ आशीष)---
जय मैथिल जय मिथिला
समस्त मैथिल, मिथिला वाशी अपनेक सब गोटे आमंतरण छी ,
नॉएडा स्टेडियम के प्रांगन में दिनांक -०४ - १२- २०१० के
समय - रात्रि समय के ७ बजे से भोर तक
विद्यापति स्मृति पर्व समारोह
के आयोजन कैय्ल गेल अछि ,
अहि समारोह में अप्पन मिथिला के जानल - पहचानल गायक वा गायिका सब भाग लेतैथ , हुनक मनोबल बढाबाई के लेल , ओही में अहूँ लोकेन अप्पन समस्त परिवारक संग आबी के हुनक लोकेन के स्वागत करी आ संगीतक आनंद उठावी ,
जय मैथिल , जय मिथिला
कोई टिप्पणी नहीं:
सदस्यता लें टिप्पणियाँ भेजें (Atom)


text:
भेल। घरसँ कोदारि निकालि डोमन विदा भेल। आगू-आगू डोमन आ पाछू-पाछू सुगिया। बड़की पोखरिक महारपर पहुँच डोमन हाथक इशारासँ पत्नीकेँ देखबैत बाजल-
Friday, October 18, 2013
बिसाँढ़ (दोसर संस्करण)
बिसाँढ़
पछिला चारि सालसँ रौदी भेने गामक सुर्खीए बेदरंग भऽ गेल। जे गाम हरिअर-हरिअर गाछ-बिरिछ, अन्नसँ लहलहाइत खेत, पानिसँ भरल इनार-पोखरि, सैकड़ो रंगक चिड़ै-चुनमुनी, हजारो रंगक कीट-पतंगसँ लऽ कऽ गाए-महिंस आ बकरीसँ भरल रहै छल ओ मरनासन्न भऽ गेल। सुन-मसान जकाँ। बीरान। सबहक मनमे एक्केटा विचार अबैत जे आब ई गाम नै रहत। जँ रहबो करत तँ खाली माटिएटा। किएक तँ जइ गाममे खाइले अन्न नै उपजत, पीबैले पानि नै रहत, तइ गामक लोक की हवा पीब कऽ रहत? जइ मातृभूमिक महिमा अदौसँ सभ गबैत एला ओ भूमि चारिए सालक रौदीमे पेटकान लाधि देलक। मुदा तैयो लोकक टुटैत आशाक वृक्षमे नव-नव फुलक कोढ़ी टुस्सा संग जरूर निकलि रहल अछि। किएक तँ आखिर जनकक राज मिथिला छिऐ किने। जइ राज्यमे बारह-बर्खक रौदीक फल सीता सन भेटल तइ राजमे, हो-ने-हो, जँ कहीं ओहने फल फेर भेटए। एक दिस रौदीक सघन मृत्युवाण चलैत तँ दोसर दिससँ आशाक प्रज्वलित वाण सेहो ओकर मुकाबला करैत। जेकर हँसेरीओ नम्हर। एहनो स्थितिमे दुनू परानी डोमनक मनमे जीबैक ओहने आशा बनल रहल, जेहने सुभ्यस्त समैमे। कान्हपर कोदारि नेने आगू-आगू डोमन आ माथपर सिंगही माछ आ बिसाँढ़सँ भरल पथिया नेने पाछू-पाछू सुगिया, बड़की पोखरिसँ आँगन, जिनगीक गप-सप्प करैत अबैत रहए। चानिक पसीना दहिना हाथसँ पोछि, मुस्कीआइत सुगिया बाजलि-
“जेकरा खाइ-पीबैक ओरियान करैक लूरि बूझल छै ओ कथीक चिन्ता करत?”, पत्नीक बात सुनि डोमन पाछू घूमि सुगियाक चेहरा देखि बिनु किछु बजनइ नजरि निच्चाँ केने आगू डेग बढ़बए लगल। किएक तँ खाइक ओते चिन्ता मनमे नै, जेते पानि पीबैक।
.......................................
डोमनकेँ अपन खेत-पथार नै। मुदा दुनू बेकती तेहेन मेहनती जे नहियोँ किछु रहने नीक-नहाँति गुजर करैत। गिरहस्तीक सभ काजक लूरि रहितो ओ कोनो गिरहस्तसँ बन्हाएल नै, ओना समए-कुसमए अपना काज नै रहने बोइनो कऽ लैत। अपना खेत नै रहने खेती तँ नहियेँ करैत मुदा दस कट्ठा मरूआ सभ साल बटाइ रोपि लैत, जइसँ पाँच मन अन्नो घर लऽ अबैत। मरूआ बीआ उपजबैमे बेसी मिहनत होइए। सभ दिन बीआ पटबए पड़ैए। शुरूहे रोहणिमे बड़की पोखरिक किनछरिमे डोमन बीआ पाड़ि लैत। लगमे पानि रहने पटबैओक सुविधा। आरू बीराड़ तँए बीओ नीक उमझैत। पनरहे दिनमे बीआ रोपाउ भऽ जाइत। मिरगिसिरामे पानि होइते अगते मरूआ रोपि लैत। मुदा ऐ बेर से नै भेलै। बर्खा नै भेने बीआ बीराड़ेमे बुड़हा गेलै। एक्को धूर मरूआक खेती गाममे नै भेलै। आ ने कियो अखनि धरि धानक बीराड़क खेत जोतलक आ ने बीआ बागु केलक। रौदीक आगम सबहक मनमे हुअ लगल। मुदा तैयो केकरो मनमे अन्देशा नै! किएक तँ ढेनुआर नक्षत्र सभ पछुआइले रहए।
जहिना रोहणि-मिरगिसिरा फांेक गेल तहिना अद्रो। समए सेहो खूब तबि गेलै। दस बजेसँ पहिनइ सभ बाधसँ आँगन आबि जाइत। किएक तँ लू लगैक डर सबहक मनमे। मरूआ खेती नै भेने दुनू परानी डोमनक मनमे चिन्ता पैसए लगलै।
बड़की पोखरिसँ दुनू परानी पुरैनिक पातक बोझ माथपर नेने अँगना अबैत। बाटमे सुगिया बाजलि-
“ऐ बेर एक्को कनमा मरूआ नै भेल। बटाइओ केने आन साल ओते भऽ जाइ छल जे सालो भरि जलखै चलि जाइ छेलए। ऐ बेर तँ जलखैओ बेसाहिए कऽ चलत।”
माथ परक पुरैनिक पातक बोझसँ पानि चुबैत। जे डोमनो आ सुगियोकेँ अधभिज्जु कऽ देने। नाक परक पानि पोछैत डोमन उत्तर देलक-
“कोनो कि अपनेटा नै भेल आकि गामेमे केकरो नै भेलै। अनका होइतै आ अपना नै होइत तहन ने दुख होइतए। मुदा जब केकरो नै भेलै तँ हमरे किए दुख हएत। जे दसक गति हेतै से अपनो हएत। अपना तँ पुरैन-पातक रोजगारो अछि आ जेकरा ईहो ने छै?”
डोमनक उत्तर सुनि मिरमिरा कऽ सुगिया बाजलि-
“हँ, से तँ ठीके। मुदा ठनका ठनकै छै तँ कियो अपने माथपर ने हाथ दइए। तहन तँ ई रौदी इसरक डाँग छी, लोकक कोन साध।”
अखनि धरिक समैकेँ कियो रौदी नै बुझलक। सबहक मनमे यएह होइत जे ई तँ भगवानक लीले छियनि। कोनो साल अगतेसँ पानि हुअ लगैत तँ कोनो साल अंतमे होइत। कोनो साल बेसीओ होइत तँ कोनो साल कम्मो। कोनो-कोनो साल नहियेँ होइत। जइ साल अगते बिहरिया हाल भऽ जाइत ओइ साल समैपर गिरहस्ती चलैत मुदा जइ साल पचता बर्खा होइत तइ साल अधखड़ू खेती भऽ जाइत। मुदा जहन हथिया नक्षत्र धरिमे बर्खा नै भेलै तहन सबहक मनमे अाबए लगल जे ऐ बेर रौदी भऽ गेल! ओहिना जोतल-बिनु-जोतल खेतसँ गरदा उड़ैत। घास-पातक केतौ दरस नै। मुदा तँए कि लोक हारि मानि लेत? कथमपि नै! सभ दिनसँ गामक लोकमे सीना तानि कऽ जीबैक जे अभियास बनल अछि ओ पीठ केना देखौत? भऽ सकैए जे इन्द्र भगवानकेँ कोनो चीजक दुख भऽ गेल हेतनि। जइसँ बिगड़ि कऽ एना केलनि। तँए हुनका बौसब जरूरी अछि। जखने फेर सुधरि जेता तखनेसँ सभ काज सुढ़िया जाएत। यएह सोचि कियो भूखल-दुखलकेँ अन्न दान तँ कियो कीर्तन-अष्टयाम-नवाह तँ कियो चंडी, विष्णु यज्ञ-जप तँ कियो महादेव पूजा इत्यादि अनेको रंगक बौसैक ओरियान शुरू केलक। जनिजाति सभ कमला-कोसीकेँ छागर-पाठी कबुला सेहो करए लगली। किएक तँ जँ हुनकर महिमा जगतनि तँ बिनु बर्खोक बाढ़ि अनती। बाढ़ि औत पोखरि-झाखड़िसँ लऽ कऽ चर-चौरी, डीह-डाबर सभ भरत। रौदी कमत। अदहा-छिदहा उपजो हेबे करत।
बर्खाक मकमकी देखि नेङराकाका महाजनी बन्न कऽ लेलनि। ओ बूझि गेलखिन जे ऐ बेरक रौदी अगिला साल बिसाएत। मुदा सोझमतिया बौकीकाकी सभटा चाउर लगा लेलनि जइसँ सठि गेलनि। ओना बौकीकाकीक लहनो छोट। खाली चाउरेक। सेहो पावनिए-तिहार धरि समटल। हुनकर महाजनी मातृ-नवमी, पितृपक्षसँ शुरू होइत। पाहुन-परक लेल दुर्गापूजा, कोजगरा होइत दिवाली परेब, गोवर्धनपूजा, भरदुतिया, छठि होइत सामा धरि अबैत-अबैत सम्पन्न भऽ जाइ छेलनि। किएक तँ सामाकेँ सभ नवका चूड़ा खुअबैत। खुएबेटा नै करैत संग भारो दैत। ताधरि कोला-कोली धानो पकि जाइत। मुदा से बात बौकीकाकी बुझबे ने केलखिन जे ऐ बेर रौदी भऽ गेल। तँए अपनो खाइले नै रखलथि। जहिना बोनिहार-किसान तहिना महाजन बौकीओकाकी भऽ गेली।
अगहन अबैत-अबैत सभकेँ चिन्ता हुअ लगलै जे अपने की खाएब आ माल-जालकेँ की खुआएब। किएक तँ कातिक धरिक ओरियान -अपनो आ मालो-जाल लेल- तँ अधिकांश लोक पहिनइ सँ करि कऽ रखैत। जे नेङराकाका छोड़ि सबहक सठि गेलनि। धानोक बीआ सभ कुटि-छाँटि कऽ खा गेल। धानक कोन गप जे हाल दुआरे रब्बीओ-राइ हएब कठिन। सबहक भक्क खुजल! भक्क खुजिते मनमे चिन्ता समाए लगल। जेना-जेना समए बीतैत तेना-तेना चिन्तो फौदाइत। एक तँ ओहिना चुल्हि सभ बन्न हुअ लगल तैपर सँ सुरसा जकाँ समए मुँह बाबि आगूमे ठाढ़। चिन्तासँ लोक रोगाए लगल। भोर होइते धिया-पुताक बाजा सौंसे गाम बाजए लगैत। मौगी पुरुखकेँ करमघट्टू तँ पुरुख मौगीकेँ राक्षसनी कहए लगल। जइसँ धिया-पुताक बाजा संग दुनू परानीक नाच शुरू भऽ जाइत। मुदा एहेन समए भेलोपर दुनू परानी डोमनक मनमे एक्को मिसिआ चिन्ता नै। किएक तँ जुड़ेशीतलसँ पुरैनिक पातक कारोबार शुरू केलक। कारोबार नम्हर। बावन बीघाक बड़की पोखरि। जइमे सापर-पिट्टा पुरैनिक गाछ। बजारो नम्हर। निर्मली, घोघरडीहा, झंझारपुर स्टेशनो आ पुरनो बजार। असगरे सुगिया केते बेचत। पुरैनिक पात किनिनिहार हलुआइसँ लऽ कऽ मुरही-कचड़ीवाली धरि। तैपर सँ भोज-काजमे सेहो बिकाइत। तँए आठ दिनपर पार लगौने रहए। भरि दिन डोमन पत्ता तोड़ि-तोड़ि जमा करैत। एक दिन सुगिया पात तोड़ैत, दोसर दिन सेरियबैत आ तेसरा दिनपर भोरुके गाड़ीसँ बेचैले जाइत। जे पात उगरि जाए ओकरा डोमन सुखा-सुखा रखैत। किएक तँ सुखेलहो पातक बिकरी होइए।
आइ निर्मलीसँ पात बेचि कऽ सुगिया आबि पतिकेँ कहलक-
“रौदी भेने अपन चलती आबि गेल।”
चलतीक नाओं सुनि मुस्की दैत डोमन पुछलक-
“से की?”
“सभ पात बेचिनिहार वेपारी थस लऽ लेलक। सभ गामक पोखरि सूखि गेलै जइसँ सबहक कारबार बन्न भऽ गेलै। अपनेटा पात बजार पहुँचैए। आइ तँ जहाँ गाड़ीसँ उतरलौं आकि दोकानदार आबि-आबि बुझू जे झपटि लेलक। टीशनेपर छुहुक्का उड़ि गेल।”
डोमन-
“अहाँकेँ लूरि नै छेलए जे दाम बढ़ा दैतिऐ, एकक दू होइत।”
सुगिया-
“अगिला खेपसँ सएह करब। आब तँ बर्ड़ी सेहो जुआइत हएत किने?”
डोमन-
“गोटे-गोटे जुआएल अछि। मुदा बीछि-बीछि तोड़ए पड़त। तँए पाँच दिन आरो छोड़ि दइ छिऐ।”
तेसर साल चढ़ैत-चढ़ैत गामक एकटा बड़की पोखरि आ पाँचटा इनार छोड़ि सभ सूखि गेल। नम्हर आँट-पेटक बड़की पोखरि। किएक तँ दाँइत खुनने अछि किने? लोकक खूनल थोड़े छिऐ। देव अंश अछि। तँए ने गामक सभ अपन बेटाकेँ उपनयनो आ बिआहोमे ओही पोखरि जा पहिने नहबैए। तेतबे नै छठिमे हाथो उठबैए। हमरा इलाकाक पृथ्वीओक बनाबटि अजीब अछि। बुझू तँ माटिक पहाड़। पाँच सए फुटसँ निच्चाँ धरि ने बालु अछि आ ने पानि। शुद्ध माटि। जइसँ ने एक्कोटा चापाकल आ ने बोरिंग गाममे। पानि दुआरे गामक-गाम लोककेँ पड़ाइन लागि गेल। माल-जाल उपटि गेल। सभटा गाए-माल चाहे तँ लोक बेचि लेलक वा खढ़ पानि दुआरे मरि गेलै। अदहासँ बेसी गाछो-बिरिछ सूखि गेल। चिड़ै-चुनमुनी इलाका छोड़ि देलक। जे मूस अगहनमे अंग्रेजी बाजा बजा-बजा सत-सतटा बिआह करै छल ओ या तँ बिलेमे मरि गेल वा केतए पड़ा गेल तेकर ठेकान नै। हमरो गामक अदहासँ बेसीए लोक पड़ा गेल। मुदा तैयो जिबठगर लोक गाम छोड़ैले तैयार नै। पुरुख सभ गाम छोड़ि परदेश खटैले चलि गेल। मुदा बाल-बच्चा आ जनि-जाति गामेमे रहल। पोखरि-इनारकेँ सुखैत देखि लोक पानि पीबैलै बड़कीए पोखरिक कतबाहिमे कूप खुनि-खुनि लेलक। अपन-अपन कूप सभकेँ। पानिक कमी नै। तीन सालक जे रौदी, परोपट्टा लेल बाम भऽ गेल रहए, वएह डोमन लेल दहीन भऽ गेल। काज तँ आने साल जकाँ मुदा आमदनी दोबर-तेबर भऽ गेलै। गामक जमीनोक दर घटल। जइसँ डोमन खेत किनए लगल। ओना सुगियाक इच्छा खेत किनैक नै। किएक तँ मनमे होइ जे अहिना रौदी रहत आ खेत सभ पड़ता रहत। तँए अनेरे खेत लऽ कऽ की करब। मालो-जाल तँ घास-पानि दुआरे नहियेँ लेब नीक हएत। डोमनक मनमे आशा रहै जे जहिना लूल्हीओ कनियाँ बेटा जनमा कऽ गिरथाइन बनि जाइए, तहिना तँ पानि भेने परतीओ खेत हएत किने।
योगी-तपस्वीक भूमि मिथिला अदौसँ रहल। जे अपन देह जीव-जन्तुक कल्याण लेल गला लेलनि। ओ कि ऐ बातकेँ नै जनै छेलखिन? जनै छेलखिन! तँए ने गाममे अट्ठारह गण्डा (माने ७२ टा) पोखरि, सत्ताइस गण्डा (माने १०८ टा) इनार संग-संग चौरीमे सैकड़ो कोचाढ़ि-बिरै खुनि पानिक बखाड़ी बनौने छला। सोलहो आना बरखे भरोसे नै, अपनो जोगार केने छला।
तीन साल तँ दुनू परानी डोमन चैनसँ बितौलक। मुदा चारिम साल अबैत-अबैत बेचैन हुअ लगल। गामक सभ पोखरि-इनार तँ पहिनइ सूखि गेल छल। लऽ दऽ कऽ बड़की पोखरिटा बँचल। तहूमे सुखैत-सुखैत मात्र कठ्ठा पाँचेमे पानि बँचल। सूखल दिस पुरैनिओ उपटि गेल। बीचमे जे पानि रहए मात्र ओहीमे पुरैनिक गाछ बँचल, मुदा तइमे जाँघ भरिसँ ऊपरे गादि। पैसब महाग मोसकिल रहए। पएर दैते सरसड़ा कऽ जाँघ भरि गड़ि जाइत। के जान गमबए पैसत। निराशाक जंगलमे डोमन बौआ गेल। मनमे हुअ लगलै, जहिना गामक लोक चलि गेल तहिना हमहूँ चलि जाएब। जानि कऽ परानो गमाएब नीक नै। जिनगी बँचत, समए-साल बदलतै तँ फेर घूमि कऽ आएब नै तँ केतौ मरि जाएब। जहिना गामक सभ किछु बिलटि गेल, समाजक लोक बिलटि गेल, तहिना हमहूँ बिलटि जाएब...।
पतिकेँ चिन्तित देखि सुगिया पुछलक-
“किछु होइए की? एना किए मन खसल अछि?”
पत्नीक प्रश्न सुनि डोमन आँखि उठा कऽ देखि पुनः आँखि निच्चाँ कऽ लेलक। आँखि निच्चाँ करिते सुगिया दोहरा कऽ पुछलक-
“मन-तन खराप अछि?”
नजरि उठा डोमन उत्तर देलक-
“तन तँ नै खराब अछि मुदा तनेक दुख देखि मन सोगाएल अछि। जइ आशापर अखनि धरि खेपलौं ओ तँ चलिए गेल। जे अगिलोक कोनो आशा नै देखै छी। की करब आब?”
सुगिया-
“अपना केने किछु ने होइ छै। जे भगवान जनम देलनि, मुँह चीड़ने छथि, अहारो तँ वहए ने देता। तइले एते चिन्ता किए करै छी?”
डोमन-
“गामक सभ किछु बिलटि गेल। एहेन सुन्दर गाम छल, सेहो उपटि रहल अछि। खाली माटिटा बँचल अछि। की माटि खुनि-खुनि खाएब? बिनु अन्न-पानिक काए दिन ठाढ़ रहब?”
“चिन्ता छोड़ू। जहिया जे हेबाक हेतै से हेतै। अखनि तँ पाइनो अइछै आ अन्नो अछिए। जाधरि ऐ धरतीपर दाना-पानी लिखल हएत ताधरि भेटबे करत। जहिया उठि जाएत तहिया केकरो रोकने रोकेबै! तइले एते चिन्ता किए करै छी?”
कहि सुगिया भानसक ओरियान करए लागलि। पत्नीक बात सुनि डोमन मोने-मन सोचए लगल जे हमरा तँ मरैओक डर होइए मुदा एकरा कहाँ होइ छै। ई तँ मरैओले तैयारे अछि। फेर मनमे उठलै, जीवन-मृत्युक बीच सदासँ संघर्ष होइत आएल अछि आ होइत रहत। तइसँ पाछू हटब कायरता छी। जे मनुख कायर अछि ओ कोन जिनगीक आशामे अनेरे दुनियाँकेँ अजबारने अछि। पुनः अपना दिस तकलक। अपना दिस तकिते मनमे एलै, जीबैक बाट हरा गेल अछि। तँए एते चिन्ता दबने अछि। तमाकुल चुना कऽ मुँहमे लेलक। तमाकुल मुँहमे लइते डोमनकेँ अपन माए-बापसँ लऽ कऽ पछिला पुरखा दिस घोड़ा जकाँ नजरि दौगलै। मुदा केतौ रूकलै नै। जाइत-जाइत मनुक्खक जड़ि धरि पहुँच गेलै। पुनः घूमि कऽ आबि नजरि माए लग अँटकि गेलै। मन पड़लै माए संग बितौलहा जिनगी। मन पड़लै माएक ओ बात जे दस बर्खक अवस्थामे रौदी बितौने छल। रौदी मन पड़िते बड़की पोखरिक बिसाँढ़ आ अन्है माँछ आँखिक सोझमे आबि गेलै। कनीकाल गुम्म भऽ मन पाड़ए लगल।
मन पड़लै, अही पुरैनिक जड़िमे तँ बिसाँढ़ो फड़ैए। अल्हुए जकाँ। जहिना माटिक तरमे अल्हुआक सिरो आ अल्हुओ रहै छै तहिना पुरैनिक जड़िमे सिरो आ बिसाँढ़ो रहैए। अनासुरती मुहसँ निकललै-
“बाप रे! बाबन बीघाक पोखरिमे तँ केते-ने-केते बिसाँढ़ हेतै। ओकरे खुनैमे माछो भेटत। खाधि बना-बना सिंही-माङुर रहैए।”
एक पंथ दू काज। मनमे खुशी अबिते पत्नीकेँ हाक पाड़ि कहलक-
“भगवान बड़ीटा छथिन। जहिना अरबो-खरबो जीव-जंतुकेँ जनम देने छथिन तहिना ओकर अहारोक जोगार केने छथिन।”
पतिक बात सुनि सुगिया अकबका गेलि। बुझबे ने केलक। मुँह बाबि पति दिस देखैत रहल। जीबछीकेँ टकटक तकैत देखि डोमन बाजल-
“चुल्हि मिझा दियौ। घूमि कऽ आएब तहन भानस करब।”
पतिक उत्साह देखि सुगिया मोने-मन सोचए लगली जे मन ने तँ सनकि गेलनि हेन। अखने मुर्दा जकाँ पनिमरु छला। आ लगले की भऽ गेलनि। दोसर बात परखैक खियालसँ चुप-चाप ठाढ़ रहली।
डोमन फेर बाजल-
“की कहलौं? पहिने आँच मिझा दियौ। फट्टक लगा छिट्टा लऽ कऽ संगे चलू।”
सुगिया पुछलक-
“केतए।”
“बड़की पोखरि।”
“किए?”
“एहेन-एहेन सएओ रौदी कटैक खेनाइ पोखरिमे दाबल अछि। आनैले चलू।”
सबाल-जवाब नै कऽ सुगिया आगि पझा, फट्टक लगा छिट्टा लऽ तैयार
भेल। घरसँ कोदारि निकालि डोमन विदा भेल। आगू-आगू डोमन आ पाछू-पाछू सुगिया। बड़की पोखरिक महारपर पहुँच डोमन हाथक इशारासँ पत्नीकेँ देखबैत बाजल-
भेल। घरसँ कोदारि निकालि डोमन विदा भेल। आगू-आगू डोमन आ पाछू-पाछू सुगिया। बड़की पोखरिक महारपर पहुँच डोमन हाथक इशारासँ पत्नीकेँ देखबैत बाजल-
“जेते पोखरिक पेट सूखल अछि ओइमे तेते खाइक वस्तु गड़ाएल अछि जे ने खाइक कमी रहत आ ने पीबैक पानिक। जेना-जेना पानि सुखैत जेत्तै तेना-तेना कूपकेँ गहींर करैत जाएब। जेते पुरैनिक गाछ सुखाएल अछि ओइमे घौर्छा जकाँ बिसाँढ़ फड़ल हएत।”
पोखरि धँसि डोमन तीन डेग उत्तरे-दछिने आ तीन डेग पूबे पछिमे नापि कोदारिसँ चेन्ह देलक। एक धूर। उत्तरबरिया-पुबरिया कोनपर कोदारि मारलक। माटि तेते सक्कत जे कोदारि धँसबे ने कएल। दोहरा कऽ फेर जोरसँ कोदारि मारलक। कोदारि फेर नै धँसल। आगू दिस देखि हियाबए लगल जे किछु दूर आगूक माटि नरम हएत। खुनैमे असान हएत। मनक खुशी उफनि कऽ आगू बढ़ल-
“अँइ यइ ढोरबा माए, हम पुरुख नै छी? देखियौ हमरा माटि गुदानबे ने करैए! अहाँ हमरासँ पनिगर छी, दू छअ मारि कऽ देखियौ।”
सुगिया-
“हमर चूड़ी-साड़ी पहिरि लिअ आ हमरा धोती दिअ। तहन कोदारि पाड़ि कऽ देखा दइ छी।”
मुस्की दैत दुनू आगू मुहेँ ससरल। एक लग्गा आगू बढ़लापर माटि नरम बूझि पड़लै। कोदारि मारि कऽ देखलक तँ माटि सहगर लगलै। एक धूर नापि डोमन खुनए लगल। पहिले छअमे एकटा बिसाँढ़क लोली जगलै। लोल देखिते उछलि कऽ बाजल-
“हे देखियौ। यएह छी बिसाँढ़।”
सुगिया-
“लोल देखने नै बूझब। सौंसे खुनि कऽ देखा दिअ?”
पत्नीक बात सुनि डोमनकेँ हुअ लगल जे हो-ने-हो कहीं अधेपर सँ ने कटि जाए। से नै तँ लोल पकड़ि डोला कऽ उखाड़ि लइ छी। मुदा नै उखड़ल। कनी हटि दमसा कऽ दोसर छअ मारलक। छअ मारिते एक बीतक देखलाहा आ चारि-चारि ओंगरीक दूटा आरो देखलक। तीनूकेँ खुनि दुनू परानी निङहारि-निङहारि देखए लगल।
उज्जर-उज्जर। नाम-नाम। लठिआहा बाँस जकाँ गोल-गोल। मोट। हाथी दाँत जकाँ चिक्कन। बीत भरिसँ हाथ भरिक। पाव भरिसँ आध सेर धरिक।
सुगिया दिस नजरि उठा कऽ डोमन देखलक तँ पचास वर्षक आगूक जिनगी बूझि पड़लै। पति दिस नजरि उठा कऽ सुगिया देखलक तँ चूड़ीक मधुर स्वर आ चमकैत मांगक सिनुर देखलक।”
छिट्टा भरि बिसाँढ़ आ सेर चारिएक सिंही माछ नेने दुनू परानी डोमन-जीबछी खुशीसँ हलसैत विदा भेल।¦¦¦
Subscribe to: Post Comments (Atom)


text:
पटना। बिहार सरकार अपन एकटा पूरान घोषणा कए जमीन पर उतारबाक तारीख घोषित क देलक अछि। महात्मा गांधी क 143वीं जयंती पर राज्य सरकार राजधानी पटना मे राष्ट्रपिता क 40 फुट ऊंच एकटा कांस्य प्रतिमा स्थापित करत। राज्य सरकार क एकटा अधिकारी क अनुसार इ प्रतिमा एखन धरिक गांधीक सबस ऊंच प्रतिमा होएत। अधिकारी क अनुसार इ प्रतिमा शहर क मध्य ऐतिहासिक गांधी मैदान मे स्थापित कैल जाएत। फिलहाल गांधी मैदान मे बापू क एकटा 12-15 फुट ऊंच प्रतिमा मौजूद अछि। इ प्रतिमा तत्कालीन मुख्यमंत्री लालू प्रसाद द्वारा 1990 क दशक क मध्य स्थापित कै गेल छल। अधिकारी कहब अछि जे राज्य सरकार दिल्ली क मूर्तिकार अनिल सुतार कए पिछले साल 40 करोड़ टका मे मूर्ति बनेबाक आडर देने अछि। इ मूर्ति तेजी स तैयार भ रहल अछि। लगभग 25 टन वजन क इ प्रतिमा अगिला मास पटना पहुंचत। अनिल क पिता राम सुतार अपन गांधी प्रतिमा लेल दुनिया मे जानल जाइत छथि, हुनकर बनाउल प्रतिमा 50 स बेसी देश मे प्रदर्शित कैल जा चुकल अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
दरभंगा : आशंका क अनुरूप डीएमसीएच एक बेर फेर टापू मे तब्दील भ चुकल अछि। सवाल उठैत अछि एकरा लेल जवाबदेह के अछि? नगर निगम, जिला प्रशासन या फेर सुतल, मरल, ज्ञानी दरभंगाक जनता। चूंकि इसमाद एक साल पूर्वहि इ आशंका जता चुकल छल जे डीएमसीएच बहत। डीएमसीएच मे जलनिकासी लेल 70 साल पूर्व भूमिगत नाला बनाउल गेल छल। कालांकतर मे सफाई नहि भेला स ओ जाम भ गेल। अस्पतालक नक्शा उपलब्ध नहि रहला स नालाक संरचना ताकल नहि जा सकल। सच पूछु त ताकल नहि गेल। सबस हास्यास्पद काज त इ भेल जे भूमिगत नाला कए बिना तकने डीएमसीएच परिसर मे एकटा पोखरि खोदल गेल आ ओहि मे नाला जल संरक्षण शुरू कैल गेल। जे कियो इ सुनलक एक मत स कहलक जे जाहि शहर मे एहन अभियंता छथि, निश्चित रूप स ओकर स्थिति खराब भ चुकल अछि। दोसर दिस शहर मे नवनिर्मित नाला बीच बाट स गायब भ गेल अछि। काज पूरा नहि भेला स इ पता नहि चलैत अछि जे नाला कतए स शुरू भेल आ कतए खत्म होएत। एहन मे नाला स जलक निकासी संभव नहि भ पाबि रहल अछि। दरभंगा क भूमिगत नाला क खोज आ सफाई नहि भेला स वैशाख क तेज रौद क समय मे जखन दरभंगा टावर पर पानी लागल रहैत अछि त एहि मासक गप के करत। सब साल नगर निगम प्रशासन नाला निर्माण क गप करैत अछि, मुदा निर्माणक गप त दूर नाला क सफाई क नाम पर बस खानापूर्ति होइत अछि। जे नाला 20 साल पहिने पांच स सात फुट गहीर छल, ओ आइ एक फुट गहीर नाली बनि गेल अछि। नाला क चौडाई त दूर गहराई तक बढेबा लेल निगम प्रयासरत नहि अछि। दरभंगा क सांसद कीर्ति आजाद सेहो ताम-झाम स टावर पर एलान केलथि जे 15 दिन क अंदर समस्या क निदान नहि भेल, त आंदोलन करब, मुदा हुनकर घोषणा इ शहर क लोग स नुकायल नहि अछि। हां विधायक संजय सरावगी जरूर किछु गंभीर प्रयास केलथि, मुदा नाला क सफाई क गप ओ सेहो पूरा नहि क सकलाह, जखन कि इसमाद हुनका स एहि संबंध में नवंबर मास मे गप केने छल। दरभंगा क मास्टर प्लान भेटलाक बावजूद निगम ओकर अवलोकन क कोनो प्रयास नहि केलक अछि। संगहि दरभंगाक सडक आ नाला पर गंभीर शोध केनिहार अभियंता जेएन झा क सेहो निगम विचार सुनबा लेल तैयार नहि अछि। अलवत्ता प्रशासन आ आम लोक एखनो मुख्यमंत्री क निर्देश क मूर्तरूप देखबाक बाट ताकि रहल अछि जाहि मे ओ शहर क डीपीआर बनाकए स्थाई जल निकासी क घोषणा केने छथि।
दरभंगा क संग दुर्भाग्य अछि जे एहि ठामक सांसद स्थानीय नहि छथि आ एहि शहर मे स्थानीय चिंता केनिहार सांसद क सबदिन अभाव रहल। दरभंगा ओ किछु शहर मे स अछि जाहि ठाम सांसद आ विधायक दूनू भाजपा स छथि आ पिछला सात साल स जे विभाग एहि समस्या कए निराकरण क सकैत अछि ओ भाजपा कोटाक मंत्री लग छल, एहन मे गठबंधन टूटलाक बाद भाजपा एहि मामला लेल जदयू क राज्य सरकार कए जबावदेह नहि ठहरा सकैत अछि। स्वास्थ्य, लोक स्वास्थ्य अभियंत्रण आ नगर विकास विभाग स जुडल इ मामला कए निपटारा भाजपा क सांसद आ विधायक लेल काफी आसान छल। एतबे नहि दरभंगा नगर निगम जेकर मुख्य जवाबदेही आम शहरी कए मूलभूत सुविधा उपलब्ध करेबाक अछि, ओहि नगर निगम क मेयर क पद सेहो भाजपा क कोटा मे अछि। जिला परिषद् अध्यक्ष सेहो भाजपा क छथि। एहन मे कम स कम दरभंगा क दुख लेल नीतीश कुमार कए जवाबदेह नहि ठहराउल जा सकैत अछि। अगर भाजपा क सांसद कीर्ति आजाद एक दिन लेल करोलबाग कए बिसरी दरभंगाक हित लेल सोचने रहितथि त निगम प्रशासन स नाला क सफाई करा सकैत छलाह। विधायक सेहो अपन स्तर स पहल केलथि एकर परिणाम सामने नहि आयल। आशंका क अनुरूप दरभंगा एक बेर फेर बहि रहल अछि। ओना कांग्रेस राज हुए बा गैर कांग्रेस राज दरभंगाक नगर निगम सब साल नाला क सफाई क नाम पर सरकारी खजाना स मोट रकम क निकासी करैत अछि। जेतबा मोट रकम होइत जा रहल अछि ओतबे मोट थाल नाली मे जमैत जा रहल अछि। इ आरोप कोनो दल विशेषक नहि अछि बल्कि निगम क पार्षद सबहक अछि आ ओ सब बराबर इ सवाल उठबैत रहैत छथि। दरअसल, दरभंगा नगर निगम देशक आम लोकतांत्रिक संस्था जेकां व्यवहार करैत अछि। वर्त्तमान मेयर पर आरोप लागल, त ओ अपन आरोप क उत्तर देबाक बदला मे पूर्व मेयर पर जबाबी आरोप लगा देलथि जे हैंड बैरो घोटाला मे कार्रवाई नहि भेल। ठीक ओहिना जेना दिल्ली मे कांग्रेस आ भाजपा एक दोसर पर घोटाला क आरोप लगबैत रहैत अछि आ देश चलि रहल अछि।
वर्त्तमान मेयर गौड़ी पासवान क आरोप अगर सच अछि तखनो हुनका इ उत्तर देबाक चाही जे नाला क सफाई आ ओकरा पूर्ववत गहीर करबा मे कोन दिक्कत आयल। किया त नालाक चौडाई बढेबा मे बहुत ठाम अतिक्रमणक समस्या आबि जाइत अछि, मुदा गहीर करबा लेल त इ समस्या सेहो नहि अछि। इ सवाल जरूर अछि जे समस्या आ ओकर निदान दूनू बुझलाक बावजूद निगम एकर निराकरण करबा स किया कतरा रहल अछि। जेकर परिणाम अछि जे एकटा व्यवस्थिति शहर क आम शहरी क घर मे गंदगीयुक्त जल फैल गेल अछि आ लोक परेशान अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
पटना । के कहैत अछि जे सपना सच नहि होइत अछि। पिछला पांच दशक स बिहारक लोकक आंखि मे हेलैत सपना आइ आखिरकार साकार भ गेल। मुंबई क तर्ज पर पटना कए सेहो अपन मैरीन ड्राइव होएत। फर्क इ रहत जे मुंबई मे मैरीन ड्राइव समुद्र क कैछर मे बनल अछि आ पटना मे इ गंगा क कछैर मे बनत। चारि लेन क हाई स्पीड सड़क कए लोक नायक गंगा पथ क नाम देल गेल अछि। इसमाद तहिये एहि परियोजना कए जमीन पर उतरबाक प्रति विश्वास जता चुकल छल जहिया एकर जिम्मेदारी राज्यक रत्न नौकरशाह प्रत्यय अमृत कए देल गेल छल। मुख्यमंत्री नीतीश कुमार शुक्रदिन लोकनायक जयप्रकाश नारायण क जन्मदिवस क अवसर पर एकर कार्यारंभ केलथि। पटना क दीघा स दीदारगंज तक करीब 21.5 किलोमीटर सड़क क निर्माण क काज शुरू भ गेल। 2007 स महा प्रोजेक्ट पर नीतीश सरकार काज क रहल अछि, पहिने एकरा पी पी मोड क तहत बनेबाक विचार छल मुदा कोनो कंपनी इच्छा प्रकट नहि केलक एकर बाद मुख्यमंत्री नीतीश कुमार एकरा राज्य सरकार क बल बूते बनेबाक फैसला केलथि। एहि प्रोजेक्ट मे 2000 करोड़ क लोन हुडको स लेल गेल अछि आ बाकी 1160 करोड़ राज्य सरकार लगा रहल अछि। इ प्रोजेक्ट 4 साल मे पूरा होएत। एकरा आंध्र प्रदेश क कंपनी नवयुगा निर्माण बना रहल अछि। एहि फोरलेन सड़क पर गाडी सरपट दौडत संगहि मॉर्निंग वॉक पाथक अलग स सुविधा रहत। हाई स्पीड कॉरिडोर मे ट्रैफिक क प्रवाह नहि रुकए एहि लेल सड़क क कात मे बस-वे, सब-वे ओवर ब्रिज क निर्माण कैल जाएत। एतबे नहि इ गंगा पथ एक तरह स पटना क रिंग रोड क काज करत जे पांचटा नेशनल हाईवे जुड़ल रहत। मुख्यमंत्री नीतीश कुमार क इ ड्रीम प्रोजेक्ट अछि आओर बिहारक एखन धरिक इ सबस पैघ परियोजना अछि। एहि मे केवल सड़क क निर्माण नहि बल्कि एहि पूरा क्षेत्र क सौंदर्यकरण क संग संग पर्यावरण क सेहो पूरा ख्याल राखल जाएत। एहि ठाम आपातकाल टेलिफोन आ विश्वस्तरिय कैफेटेरिया सेहो रहत ताकि लोक कए यात्रा क संग-संग पर्यटन क सेहो आनंद भेट सकत। लोकनायक गंगा पथ बिन गेला स दीघा स दीदारगंज जेबाक मे जे एखन 2 घंटा लगैत अछि ओ दूरी 20 मिनट भ जाएत। मुख्यमंत्री कहला जे अगर इ योजना सफल रहल त एकरा कच्ची दरगाह आ बख्तियारपुर लग गंगा पर बनि रहल पुल स सेहो भविष्य मे जोडल जाएत। दीघा सेतु स दीदारगंज तक गंगा पथ क लम्बाई 21.5 किलोमीटर अछि, जाहि मे स 7.5 किलोमीटर सड़क एलिवेटर होएत। गंगा पथ स शहर कए जोड़बा लेल पांचटा अंडर पास होएत। बहरहाल अगर इ प्रोजेक्ट समय पर तैयार भ जाइत अछि त नीतीश सरकार लेल एकटा पैघ उपलब्धि होएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
जोन कन्स्टेबल
जोन कन्सटेबल, (/ˈkʌnstəbəlˌ ˈkɒn-/;[१] ११ जुन १७७६ - ३१ मार्च १८३७) एक अङ्ग्रेज मनमोहक चित्रकार छल । सुफोक, इङ्गल्याण्डमे जन्मल ई चित्रकार मुख्य रूपसँ परिदृश्य चित्रकारीक लेल प्रसिद्ध छल । जतेक कन्स्टेबल अपन जीवनक अधिक समय व्यतीत केनए छल आई ओ जगह हुनकर यादमे सम्मान स्वरुप कन्स्टेबल काउन्टी क नामसँ जानल जाइत अछि ।[२]
विषय सूचीसभ
प्रारम्भिक करियर[सम्पादन करी]
विवाह र परिपक्वता[सम्पादन करी]
कला[सम्पादन करी]
ग्यालेरी[सम्पादन करी]
चयन कएल चित्रसभ[सम्पादन करी]
कान्स्टेबुल स्थानसभ[सम्पादन करी]
टिप्पणी[सम्पादन करी]
बिब्लियोग्राफी[सम्पादन करी]
सन्दर्भ सामग्रीसभ[सम्पादन करी]
- ↑ "Constable, John," Random House Webster's Unabridged Dictionary
- ↑ Parkinson 1998, p. 9
बाह्य जडीसभ[सम्पादन करी]


text:
पटना : सरकार बाढ़ि स सुरक्षा क नाम पर जे योजना तैयार केने अछि ओहि मे स आधो योजना 15 जून तक पूरा नहि भ रहल अछि। एहि साल बाढ़ स सुरक्षा लेल कटाव निरोधक क 420टा योजना पर कुल 804 करोड़ खर्च हेबाक अछि। प्रावधान क तहत बाढ़ सुरक्षात्मक कार्य अमूमन 15 जून तक पूरा क लेबाक लक्ष्य राखल गेल छल, मुदा स्थिति इ अछि जे एखनधरि 58टा योजना पूरा भ सकल अछि। जल संसाधन विभाग लग मात्र एक मास क समय रहि गेल अछि। ओना अधिकारीक दावा अछि जे 81टा योजना क प्रगति 90 स सौ फीसदी क बीच अछि जखनकि 94टा योजना 75 स 90 फीसदी क बीच, मुदा 132टा योजना एखन धरि 50 स 75 फीसदी क बीच लटकल अछि, जखनकि 31टा योजना 25 स 50 फीसदी क बीच पूरा भ सकल अछि। चारिटा योजना पर त मात्र 10 स 25 फीसदी क बीच आ एक फीसदी योजना पर दस फीसदी स कम काज भेल अछि। कटाव निरोधक कार्य क रफ्तार क इ हाल तखन अछि जखन मुख्यमंत्री नीतीश कुमार कटाव निरोधक कार्य कए समयसीमा मे पूरा करबा लेल दिसम्बर मे एकटा उच्चस्तरीय बैसार केने छलाह, मुदा मिथिला क्षेत्र क विभागीय मंत्री रहबाक बावजूद मिथिला एक बेर फेर बहबा लेल तैयार अछि।
दोसर दिस, गंगा बाढ़ नियंत्रण आयोग (जीएफसीसी) विभाग लेल परेशानी ठार क देलक अछि। कटाव निरोधक क चारिटा आ बाढ़ि स गाम कए बचेबाक चारिटा योजना कए गंगा बाढ़ नियंत्रण आयोग (जीएफसीसी) स्वीकृति नहि देलक अछि। इ योजना बागमती नदी पर बेलवा घाट, ललबकिया आ बंगरा नदी पर बांध क सुदृढ़ीकरण आओर कटिहार जिलाक रामायणपुर लग कटाव निरोधक कार्य लेल छल। एहि मे स तीनटा योजना 25-25 करोड़ क अछि। शेष तीनटा योजना बगहा शहर क सुरक्षा, कमलाबलान तटबंध क विस्तारीकरण, भागलपुर जिला मे इस्माइलपुर लग बिंद टोली क पास कटाव निरोधक कार्य कए जीएफसीसी मंजूरी दी है, लेकिन 25 करोड़ स ज्यादा क अलग-अलग योजना क कारण केंद्र क अनुमति क बाद कार्य धरातल पर उतरि पाउत। राज्य सरकार केंद्र स योजना क स्वीकृति क इंतजार क रह अछि। इधर जल संसाधन विभाग बांध क पेट्रोलिंग लेल होमगार्ड उपलब्ध करेबाक प्रस्ताव गृह विभाग कए पठा देलक अछि। एक किलोमीटर क दूरी पर एकटा होमगार्ड क तैनाती क योजना बनाउल गेल अछि। राज्य स्तर पर बाढ़ि सुरक्षात्मक दल क गठन करब सेहो एखन बाकी अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa
बाढि निरोधक काज नहि होएत पूरा, बहबा लेल रहू तैयार
पटना : सरकार बाढ़ि स सुरक्षा क नाम पर जे योजना तैयार केने अछि ओहि मे स आधो योजना 15 जून तक पूरा नहि भ रहल अछि। एहि साल बाढ़ स सुरक्षा लेल कटाव निरोधक क 420टा योजना पर कुल 804 करोड़ खर्च हेबाक अछि। प्रावधान क तहत बाढ़ सुरक्षात्मक कार्य अमूमन 15 जून तक पूरा क लेबाक लक्ष्य राखल गेल छल, मुदा स्थिति इ अछि जे एखनधरि 58टा योजना पूरा भ सकल अछि। जल संसाधन विभाग लग मात्र एक मास क समय रहि गेल अछि। ओना अधिकारीक दावा अछि जे 81टा योजना क प्रगति 90 स सौ फीसदी क बीच अछि जखनकि 94टा योजना 75 स 90 फीसदी क बीच, मुदा 132टा योजना एखन धरि 50 स 75 फीसदी क बीच लटकल अछि, जखनकि 31टा योजना 25 स 50 फीसदी क बीच पूरा भ सकल अछि। चारिटा योजना पर त मात्र 10 स 25 फीसदी क बीच आ एक फीसदी योजना पर दस फीसदी स कम काज भेल अछि। कटाव निरोधक कार्य क रफ्तार क इ हाल तखन अछि जखन मुख्यमंत्री नीतीश कुमार कटाव निरोधक कार्य कए समयसीमा मे पूरा करबा लेल दिसम्बर मे एकटा उच्चस्तरीय बैसार केने छलाह, मुदा मिथिला क्षेत्र क विभागीय मंत्री रहबाक बावजूद मिथिला एक बेर फेर बहबा लेल तैयार अछि।


text:
भागलपुर। 24 अगस्त। बिहार केँ सभसँ बड़का घोटाला सृजन घोटाला केर जांच सीबीआई सँ करेबाक लेल मुख्यमंत्री नीतीश कुमार द्वारा केंद्र सँ अनुशंसा काएल गेल छल। जाहिके केंद्र सरकार मंजूरी द' देलनि। आब सृजन घोटाला केर जांच सीबीआई करत।
मुख्यमंत्री नीतीश कुमार द्वारा विपक्ष केर मांग पर एहि घोटाला केर जांच सीबीआई सँ करेबाक आदेश देल गेल छल। नीतीश कुमार के आग्रह पर केंद्र ऐहिके मंजूरी द' देलनि। आब एहि घोटाला केर जांच पूरा तरहे सीबीआई करत। गौरतलब अछि कि घोटाला उजागर भेला पर मामलाक जांच लेल सरकार द्वारा एसआईटी केर गठन काएल गेल छल। एखन धरी एहिमे 870 करोड़क घोटाला केर उजागर भेल अछि।


text:
20टा चयनित जिला मे दक्षिण कए प्राथमिकता, बिहार क कोनो जिला शामिल नहि
नई दिल्ली। केंद्र सरकारक महत्वाकांक्षी कैश सब्सिडी ट्रांसफर योजना क लाभ तत्काल मिथिलाक लोक कए नहि भेटत। केंद्र सरकार एहि योजना लेल जाहि 20टा जिलाक चयन केलक अछि ओहि मे बिहार या मिथिलाक कोनो जिला शामिल नहि कैल गेल अछि। केंद्र सरकार दिस स बिहार क एक बेर फेर उपेक्षा कैल गेल अछि। ओना एक जनवरी कए इ योजना जेना-तेना लागू भेल। केंद्र सरकार एहि योजना लेल जाहि 51टा जिलाक चयन केने छल पहिल गप जे ओहि मे स 20टा जिला मे एखन इ योजना लागू कैल गेल अछि, जाहि मे बिहारक कोनो जिला शामिल नहि अछि। केंद्र सरकार अपन एहि महत्वाकांक्षी योजना लेल बिहारक कोनो जिला कए महत्व नहि देलक, जखनकि एहन प्रणालीक सबस पहिने प्रयोग बिहारक नीतीश सरकार केने अछि। केंद्र सरकार क दावा अछि जे चयनित 20टा जिला क लगभग दू लाख जनता क बैंक खाता मे सातटा स्कीम क टका ट्रांसफर कैल जाएत, मुदा बिहारक कोनो जिला क लोक एहि मे शामिल नहि अछि। फरवरी आ मार्च स जिला क संख्या बढ़ाउल जा सकैत अछि, जाहि मे सेहो बिहारक कोनो जिला क शामिल हेबाक उम्मीद कम अछि। ओना साल क अंत तक जखन पूरा देश मे लागू होएत तखने बिहारक लोक कए एकर फायदा भेटत। राजनीतिक इस्तेमाल क आरोप क बाद ओना केंद्र सरकार एहि स्कीम क नाम स नकदी शब्द हटाकए एकरा प्रत्यक्ष लाभ हस्तांतरण (डायरेक्ट बेनेफिट ट्रांसफर) नाम जरूर द देलक अछि, मुदा जिला क चयन मे बिहार आ ताहि मे मिथिलाक उपेक्षा राजनीतिक सोच कए देखार क देलक अछि।
वित्त मंत्री पी चिदंबरम कहला अछि जे हम काफी सोच बुझि कए एहि योजना कए लागू क रहल छी। कुल 43टा जिला मे इ स्कीम लागू हेबाक अछि। एक जनवरी 2013 स 20टा जिला मे एकर शुरुआत भ गेल अछि। शेष बचल 23टा जिला मे स 11टा जिला मे एकरा एक फरवरी स आ बाकी 12टा जिला मे एक मार्च, 2013 स लागू कैल जाएत।
चिदंबरम कहला जे एखन आधार कार्ड क अनिवार्यता नहि अछि आ अगर ओ सब्सिडी स्कीम क तहत शामिल छथि त हुनकर बैंक खाता मे सब्सिडी क राशि जाएत। ओ दावा केलथि जे चयनित जिला मे जिनका एहि स्कीम क तहत शामिल कैल जाएत हुनकर बैंक खाता खोलल जा चुकल अछि।
एहि जिला सब मे लागू भेल योजना:-
1. तुमकुर
2. मैसूर
3. धारवाड़
4. पुडुचेरी
5. चंडीगढ़
6. एसबीएस नगर, नवाशहर
7. पूर्वी निमाड़ [खंडवा]
8. उत्तर-पूर्व दिल्ली
9. उत्तर-पश्चिम दिल्ली
10. होशंगाबाद
11. हरदा
12. अजमेर
13. उदयपुर
14. अलवर
15. हैदराबाद
16. अनंतपुर
17. चित्तूर
18. पूर्वी गोदावरी
19. दीव
20. दमन
पहिल चरण मे शामिल सब्सिडी स्कीम
1. अनुसूचित जाति लेल मैट्रिक क बाद छात्रवृत्ति योजना
2. अन्य पिछड़ा वर्ग लेल मैट्रिक क बाद छात्रवृत्ति योजना
3. अनुसूचित जनजातियों लेल मैट्रिक क बाद छात्रवृत्ति योजना
4. अनुसूचित जाति क छात्र सब लेल मैट्रिक क पूर्व छात्रवृत्ति योजना
5. इंदिरा गांधी मातृत्व सहयोग योजना
6. धनलक्ष्मी योजना
7. रोजगार तकनिहार अनुसूचित जाति आ जनजाति क लोक कए प्रशिक्षण देबा क योजना
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
भागलपुर । भागलपुर क लोक बहुत दिन स एकटा एहन स्थल ताकि रहल छल जाहि ठाम किछु काल बैसल जा सकए या किछु काल टहलल जा सकए। शहरी कोलाहल स मुक्त एकटा स्थल क सपना शीघ्र पूरा होएत। तिलकामांझी भागलपुर विश्वविद्यालय 1990 मे बनाउल योजना कए जमीन पर उतारबाक फैसला ल लेलक अछि। भैरवा पोखरि कए नव रूप देबाक इ योजना कई साल पुरान अछि। एकरा लेल विश्वविद्यालय लगातार प्रयास केलक, मुदा भैरवा पोखर क एखन धरि सौंदर्यीकरण नहि भ पाउल अछि। आब एहि पोखरि क सौंदर्यीकरण करबा लेल जिला प्रशासन आगू आयल अछि। जिला प्रशासन क प्रस्ताव पर विश्वविद्यालय एनओसी (अनापत्ति प्रमाणपत्र) सेहो द देलक अछि। सबकिछु ठीकठाक रहल त शीघ्र भैरवा पोखरि क सौंदर्यीकरण क काज शुरू भ जाएत।
विवि क एक पदाधिकारीक अनुसार 1990 मे भैरवा पोखरि क सौंदर्यीकरण क लेल विश्वविद्यालय अपन इंजीनियरिंग सेक्शन स एस्टीमेट तैयार करबेने छल। ओहि प्रस्ताव कए यूजीसी (विश्वविद्यालय अनुदान आयोग) कए सेहो पठाउल गेल छल, मुदा स्वीकृति नहि भेटला स ओ आगू नहि बढि सकल। पूर्व कुलपति डॉ रामाश्रय यादव सेहो एकरा लेल प्रयास केलथि। दोबारा तीन करोड़ क प्रस्ताव यूजीसी कए पठाउल गेल मुदा स्वीकृति एहि बेर सेहो नहि भेटल। डॉ यादव क प्रयास स एहि पोखरि कए पशु स मुक्त कराउल गेल। माछ पोसल गेल। हुनकर गेलाक बाद सौंदर्यीकरण क योजना पर फेर कियो ध्यान नहि देलक। जे प्रस्ताव यूजीसी कए पठाउल गेल ओकर हिसाब स भैरवा पोखरि मे तीन दिस स सीढ़ी बनबाक छल। एकटा कोन पर बच्चा क पार्क क निर्माण हेबाक छल आ सांझ खन बैसबाक लेल बेंच बनेबाक योजना छल। रोशनी क पुख्ता व्यवस्था सेहो हेबाक छल। संभावना अछि जे जिला प्रशासन ओहि प्रस्ताव क अनुरूप पोखरिक सौंदर्यीकरण करत आ भागलपुर क लोक लेल एकटा मनोरम जगह उपलब्ध भ सकत।
ओना विश्वविद्यालय क एकटा आर अदाधिकारीक कहब अछि जे अगर पूर्व क प्राक्कलन क अनुसार दोबारा प्राक्कलन तैयार कैल जाएत त एकर विकास मे छह करोड़ लागत आउत। ओना जिला प्रशासन एखन इ खुलासा नहि केलक अछि जे ओ केतबा खर्च एहि योजना पर करत। ओना एखन एहि पोखरिक स्थिति काफी दयनीय अछि। दिन भरि मे एहि ठाम कईटा वाहन क धुलाई होइत अछि। भैंस कए नहेबाक काज होइत अछि। एकर चारूकात गोइठा सुखाउल जाइत अछि। उम्मीद कैल जा सकैत अछि जे शीघ्र इ दृश्य बदलत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
एक संग पूरा भेल दू गोट सपना
मुख्य समदिया
पटना । कहियो बिहार में गंगा पर दूटा पुल छल आ आइ एक दिन मे दूटा पुल चालू होइत देखबा लेल भेटल। बिहारक विकास क बाट केतबा चिक्कन आ सुगम भ रहल अछि इ एहि समाद स बुझबा मे आबि रहल अछि। रविदिन भोजपुर इलाका क वर्षों पुरान दू गो सपना एक संग पूरा भेल। गंगा नदी पर बनल आरा-छपरा पुल (वीर कुंवर सिंह सेतु) आ दीघा-सोनपुर पुल (जेपी सेतु) क एप्रोच रोड बिहार क जनता कए समर्पित कैल गेल। मुख्यमंत्री नीतीश कुमार राजद अध्यक्ष लालू प्रसाद क जन्मदिन पर इ लोकार्पण केलथि।
मुख्यमंत्री सचिवालय स्थित संवाद में आयोजित कार्यक्रम मे नीतीश कहला जे एहि पुल क लोकार्पण स गांधी सेतु पर दबाव कम होएत आ ओकर जीर्णोद्धार क काज शुरू भ सकत।
नीतीश कहला जे गंगा नदी पर और पुल क निर्माण भ रहल अछि। दीदारगंज-बिदुपुर तक छह लेन क पुल आ बख्तियारपुर-ताजपुर क बीच पीपीपी मोड मे पुल निर्माण संगहि सुल्तानगंज स आगवानी घाट तक पुल सेहो बनि रहल अछि।
ओ कहला जे जखन सोनपुर रेल पुल क निर्माण भेल त हुनका केंद्र निमंत्रित नहि केलक जखन कि पुल निर्माण क प्रयास हुनके माध्यम स भेल छल। नीतीश कहला जे ओ हम त रेलपुल क प्रयास केने रही मुदा लालू जी रेल संग सडक पुल क सेहो प्रयास केलथि। आइ जे पुल लोकार्पित भेल अछि ओ लालू जी देन छी।
मुख्यमंत्री कहला जे आरा-छपरा पुल निर्माण मे सेहो बहुत समस्या ढार भेल, मुदा बाट निकालल गेल। गंगा नदी क धार पर 400 मीटर क पुल बनल। ओ कहला जे दीघा-सोनपुर क जे एप्रोच रोड बनल ओ पूरा ट्रैफिक कंट्रोल नहि करत। एकरा लेल अलग स एलिवेटेड एप्रोच रोड बनि रहल अछि। बेली रोड स 49 रास्ता निकलैत अछि एहन मे लोहिया पथचक्र क निर्माण भ रहल अछि। राजापुर दिस जरुरत भेला पर पुलों-फ्लाइओवर क निर्माण होएत।
उपमुख्यमंत्री तेजस्वी प्रसाद यादव ने कहला जे मुख्यमंत्री नीतीश कुमार क नेतृत्व, कांग्रेस अध्यक्ष सोनिया गांधी आ राजद अध्यक्ष लालू प्रसाद क मार्गदर्शन मे विकास क काज भ रहल अछि। पुल निर्माण निगम क स्थापना दिवस पर अभियंता आ अधिकारी सब कए शुभकामना। ओ कहला जे पुल क काज समय स पूरा भेल ताहि लेल मजदूर कए सबस बेसी श्रेय भेटबाक चाही। आब शाहाबाद आ मगध क क्षेत्र क लोककए दूरी कम भेल। किसान आ व्यापारी कए लाभ होएत।


text:
आदरणीय पाठक गण,
किछु सामयिक व्यस्तता आ किछु तकनिकी अव्यवास्थाक कारण
हम अहाँ लोकनिक "गरिमा आ पलास" कें अगिला भाग ससमय नहि उपलब्ध करएबा हेतु
क्षमा-प्रार्थी छी. हम शीघ्रे कथाक अगिला भाग सँ अपने लोकनिक रु-बा-रु करएबाक वचन
के साथ विजय दशमी पर अपने लोकनिक मनोरंजन हेतु लए क' आएल छी एक
गोट पुरान गप्प. पढू आ प्रतिक्रया दए उत्साह-वर्धन करू !
दुर्गा पूजाक शुभ कामनाक साथ,
- करण समस्तीपुरी
हंसियों
मजाक मे सीखल बात कखनो-कखनो कतेक मर्मान्तक उपयोगी भ' जाएत छैक, एहि बातक प्रतीति हमारा स्नातकक अन्तेवासी छात्र जीवन मे भेल. स्कूल मे पंडीज्जी माट साब जेखन शब्द-रूप यादि कराबैथ तहन मोने मोन कतेक अपशब्द कहिऐन्ह ! 'लट-लकार' महा-बेकार आ 'लंग लकार' भंग डकार बुझाए ! मुदा 'हर' धातु के क्रिया-रूप ख़ास कए प्रथम पुरुष मे - "हरामि हरावः हरामः'' खूब मोन से पढ़ब करिऐक ! स्वाइत अगिला पांति के जोरगर आवाज बुझि मास्टर साहेब के भेलैन्ह जे संस्कृत मे चटिया सबहक खूब अनुरक्ति अछि. आ हमहु सभ गुरूजी के ई आभाष नाहि होमए दिऐक जे ई "हरामि हरावः हरामः'' के अखंड जाप संस्कृत मे अभिरुचि छी कि महज एक स्वांग ! खैर, गुरूजी गेला कहि, आ चेला गेल बहि ! मुदा बहैतो-बोहाएत किछु विद्या त' रहिये गेल. ओना साहित्य से व्यक्तिगत रूपे हमारा तखनो लगाव छल. तैं "येनांग विकार तृतीया" भन्ने नहि बुझिऐक मुदा "राजद्वारे श्मशानेच यः तिष्ठति सः बान्धवाः" वाला फकरा आ "कार्येषु दासी कर्मेषु मंत्री ! भोजेषु माता शयनेषु रम्भा" वाला श्लोक ने यादि करए मे कोनो आलस आ नहि ओकर अर्थे बुझाए मे कोनो खोंखी !! करत-करत अभ्यास ते संस्कृत के किछु श्लोक ता एना रटा गेल जेना गामक झगरा मे जनि जाति गारि पढैत अछि! एहि तरहे स्कुलिया शिक्षाक मेट्रिक घाट पर कात लगा कालेज मे विज्ञान संकाय मे दाखिल भेलौंह ! फेर त' दू-तीन साल धरि संस्कृत से नहि कुनो भेंट आ नहि कुनो बात ! मुदा साहित्यक मोह स्नातक मे फेर अपना दिस झीक लेलक ! तदुपरांत त' एकर रसास्वादन करैते छी !!
तखन हम स्नातकोत्तर प्रथम वर्ष मे छी आ झा जी स्नातक अंतिम वर्ष मे ! दुन्नु लोकनि साहित्य के छात्र ! साहित्य, साहित्यकार, पत्रकार, सामाजिक सरोकार आदि विषयक नित्य सांझ मे होए वाला परिचर्चा से मैत्री प्रगाढ़ होएत गेल. हाँ ! दुन्नु आदमी मे एक गोट और समानता अछि - आर्थिक रूप से कमजोर पारिवारिक पृष्ठ-भूमि ! ओहि ठाम झा जीक किछु पूर्ण-कालिक आ किछु सामयिक यजमान सेहो छथि जतए से पूजा-पाठ, विधि-व्यवहार, संस्कार आदि से आबए वाला दक्षिणा झा जी लेल त पैघ सहारा छैन्हे बरमहल हमरो सभ के सिंघारा-लिट्टी के जोगार अछि! लगनक समय मे झा जीक व्यस्तता किछु विशेष बढि जाएत छैन्ह ! वर्तालापक क्रम मे हम्मर संस्कृत उच्चारण से प्रभावित ओ पूजा-पाठ मे हमर सहायता सेहो लैत छथि! हमरो विनोदी मोन के ई काज एक टा अद्वितीय मनोरंजन बुझाएत अछि !
ऐंह .... अजुका लगन त बड़ जोरगर छैक ! भिनसरे अन्गैठी लैत झा जी कहि रहल छथि... दिन मे मगरदही मे एक गोट जनेऊ करेबाक अछि, फेर थानेश्वर थान मे एक-गोट व्याह आ राति मे फेर काशीपुर मे विवाह !!! कहै छैक नहि, ‘भगवान दैत छथिन्ह त' छप्पर फारि के....’ से झा जीक मुँहक बात खतमो नहि भेलैन्ह कि एक गोट आओर यजमान पहुंचि के अनुनय विनय कए रहल अछि ! पंडी जी, काल्हि हम्मर बेटी के लगन छैक आ आई पूजा ! मुदा पूजा कराएत के ? आई त झा जी पहिनहि ब्लैक मे बुक छथि ! झा जी हमारा पुछैत छथि ! हमहूँ हंसिये मजाक मे राजी भ' जाएत छी ! सांझ मे फेर यजमान बजाबए लेल आबैत अछि ! आई हम्मर संस्कृत ज्ञानक 'अग्नि-परीक्षा' अछि ! तें किछु घबराहट त' अछि मोन मे मुदा प्रकट नहि करैत छी ! हाँ, झा जीक डेलबाह सेवकराम के सभ किछु बुझल छैक ! ओ हमारा साथे अछि ! से किछु भरसाहा अछि !
एम्हर जा धरि हम हाथ पैर धोवैत छी, ओम्हर सेवक सभ जोगार केने तैयार अछि ! हमहूँ झट याजमानक चुरू मे पानि दए, "अपवित्रः पवित्रो वा... पढ़ाबैत पान सुपारी कलश-गणेश कए फट से "एकदा मुनयः सर्वे.... से होएत 'लीलावती-कलावती कन्या...' के कथा कहैत "ॐ जय जगदीश हरे...." करवा दैत छी ! एम्हर हम अप्पन पोथी पतरा समेट रहल छी कि एक झुंड जनि जाति आबि के पंडी जी ओम्हर चलियऊ ! आब ओम्हर चलियऊ के शोर करब शुरू कए दैत अछि ! हम पुछैत छी, "आब ओम्हर कि छैक ? पूजा त' भ' गेल... छुटैते महिला मंडल के मुखिया उपहासपूर्ण स्वर मे कहैत छथि, यौ पंडी जी ! त' घिढारी नहि करेबैक ? ले बलैय्या के... आब त' फँसि गेलौंह... ओ त’ सत्य-नारायण कथाक पोथी छल त' पढि देलियैक... आ अब घिढारी की होएत छैक ? एक बात त' बुझैत छियैक ने, लगन मे उमताएल मिथिलानी के सभ से चोटगर निशान पंडीये जी पर पड़ैत छैक ! से हमरा मौन देख ओ सभ रसगर व्यंग्य-बाण छोड़ी रहल छथि ! हमरा मोने मोन झा जी पर तामस उठि रहल अछि, 'ओ हमारा कहलथि ने किए जे एतय घिढारियो छैक...' !! मुदा एखन त' सभ से महत्वपूर्ण अछि ई यजमानीक जाल से निकलनाय ! खैर जल्दबाजी के अभिनय करैत हम कहैत छी " जल्दी घिढारी के तैय्यारी करू नहि त हमारा छोडू... दोसरो ठाम काज अछि!" कहि त देल मुदा आब की ? हमरा त एहि विषय मे किछु बुझि नहि ! फेर ध्यान आएल, जे कतेक रास लगन व्याहक खेलल सेवक त' हमरा संघे अछि, तहन एकरे से मंत्रणा कएल जाए ! सेवक हमारा घिढारी के विध बता कहैत अछि जे जाऊ ने किछु पढि देबैक... के बुझैत छैक... !! मुदा हमारा लग यक्ष प्रश्न छल कि पढ़ल कि जाए ! इएह उहा-पोह मे ओम्हर सभ तैय्यारी कए जनि-जाति गीत-गारि गाबैत पंडी जी के शोर क' रहल छथि ! हमरा ई चारि डेग चारि कोस लागि रहल अछि ! खैर ... ओतहुका सिचुएशन पर आधारित चट-पट एक टा मंत्र गढैत छी! कन्या आ कन्याक माता-पिता घी लेने ठाढ़ छथि आ आब गोबर के बनल गोसाईं पर ढारता ! ओम्हर विधि चालू होएत अछि आ एम्हर हम्मर मंत्र,
"माता सहित पिता पुत्री ! घृत धारम खरा-खरी !!"
यजमान हमरा साथे-साथ पॉँच बेर इएह मंत्र के दोहराबैत छथि. हतप्रभ गीत-गाईन सभ प्रशंसाक दृष्टि से देखैत छथि, स्वाइत पहिल बेर हुनका लोकनिक गिढारीक मंत्र बुझि मे आबि रहल छैन्ह... सभ किछु सकुशल, सानंद संपन्न ! हमहू यथेष्ट दक्षिणा आ सम्मानक संग बिदा होएत छी ! त' आब कहियौ, सत्ये ने... "हंसियों मजाक मे सीखल बात कखनो-कखनो बड़ उपयोगी भ' जाएत छैक !"
- करण समस्तीपुरी


text:
अंतर्राष्ट्रीय खानपान महोत्सव मे जीतलक बेस्ट क्रिटिक अवार्ड पटना । बिहार क लोकप्रिय व्यंजन लिट्टी सिंगापुर मे चलि रहल अंतर्राष्ट्रीय खानपान महोत्सव मे अपन स्वाद क लोहा मनबा लेलक। समीक्षक मंडली लिट्टी पर लड्डू होइत एकरा बेस्ट क्रिटिक अवार्ड स सम्मानित केलथि अछि। सिंगापुर मे चलि रहल दस दिन क एहि महोत्सव क छठम दिन पटना क अशोक शाह क नाम जखन बेस्ट क्रिटिक अवार्ड लेल घोषित कैल गेल त ओहि ठाम उपस्थित बिहार मूल क करीब 200 गोटे आ भारतीय टीम क लोक खुशी स नाचए लगलाह। दुनिया भरि क एक स एक लजीज व्यंजन क बीच भारतीय पकवान कए पुरस्कार भेटला स उत्साहित इ सब महोत्सव मे भारत क नारा ‘आइये, आइये भारत के स्ट्रीट फूड आजमाइये’लगेलाह। ज्ञात हो जे पटना मे गांधी मैदान लग बिस्कोमान टावर क सामने रेहड़ी लगेनिहार शाह क स्टाल पर शाही लिट्टी बिका रहल अछि, जेकरा दुनिया भरि स आयल लोक चटखारा ल कए खा रहल छथि। भारतीय टीम क नेतृत्व क रहल रेहड़ी पटरी क राष्ट्रिय संगठन नेशनल एसोसिएशन आफ स्ट्रीट वेंडर्स आफ इंडिया (नासवी) क अंतर्राष्ट्रीय समन्वयक अरबिंद सिंह कहला अछि ले लिट्टी क स्टॉल पर पैघ संख्या मे लोक आबि रहल छथि। उल्लेखनीय अछि जे नासवी दिस स पिछला दिसंबर मे दिल्ली मे आयोजित तीन दिन क स्ट्रीट फूड फेस्टिवल मे शाह करीब डेढ लाख टकाक कारोबार केने छलाह आ हुनका पहिल पुरस्कार भेटल छल। सिंगापुर पर्यटन बोर्ड आ रेहडी -पटरी संघ क एहि आयोजन मे चीन के नूडल्स मी सियाम, फेनांग रोजाक, मलेशिया क आसाम लक्सा, मेक्सिको क तोस्तादा आ फिश टाको, अमेरिका क केकडा क बर्गर , वियतनाम क बान्ह खोत बान्ह झियो , वियतनाम क चुओई नुआंग आ सिंगापुर क वी नाम क, पुलु मयाम, अप्पम, रोजाक आ चेंग थग कए सिंगापुरी आ दुनिया क अन्य हिस्सा स आयल लोक रसास्वादन क रहल छथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
Thursday, October 23, 2014
गामक शकल-सूरत
गामक शकल-सूरत
एक तँ ओहिना श्यामलाल बाबू पनरह मिनट बिलम भेने धड़फड़ाएल छला तैपर अपन उपस्थिति दर्ज करौने बिना किलासमे केना जैतथि। ओना मनमे ईहो होन्हि जे अखनि धरिक तँ यएह परम्परा अछि जे कोनो शिक्षक विद्यालय पहुँच उपस्थिति बोहीमे हस्ताक्षर कऽ अपन उपस्थिति दर्ज करबैत आबि रहल छथि मुदा उपस्थिति केकर? कार्यालयक मुँहपर ठाढ़ श्यामलाल बाबूक मनमे ईहो होन्हि जे किलासक पनरह मिनट कटिए गेल अदहा समए शेष अछि तँए पहिने किलासेक काज पुरा पछाति उपस्थिति बोहीमे नाआंे चढ़ा लेब। तलब पढ़बैक लइ छिऐ। मुदा लगले मन उनटि ओतए चलि जान्हि जे एक तँ परम्परा मानि नेने छी दोसर जँ कियो ऊपरका पदाधिकारी आबि जेता तँ अनुपस्थितियो बुझता। बेर-बेर घड़ीपर अाँखि जान्हि। घड़ीक सुइया क्षण-पल मिनट आगू ससरल जाइत मुदा श्यामलाल बाबू ओइ ओझरीमे फँसि गेला जे पढ़बैक समए निर्धारित अछि आगू दोसर घण्टीक पढ़ाइ बढ़त काजमे कटौती भेने फलमे, उत्पादनमे कटौती हएत, जइसँ नोकसान चाहे जेकर होइ मुदा नोकसान तँ हेबे करत। देवमन्दिरक ऊपरक धुजा जेतएसँ देखि पड़ैत तेतए तक ओइ स्थानक महत भेल, तैठाम अखनि तँ सहजे विद्यामन्दिरक मुँहपर छी! मनमे अबिते बजा गेलनि-
“अपन पढ़बैक समैयक भरपाइ भलहिं अतिरिक्त समैसँ व्यय करब मुदा हमहूँ तँ ओही वर्गक शिक्षक छिऐ। जहिना कोनो ऑफिसक जवाबदेह अफसर होथि आकि विद्यालयक प्रधानाध्यापक, तेकर पछातिए आन कियो कोनो ने कोनो किलासक वर्ग शिक्षक हेबे करै छथि। आबक महगीमे तँ एक-एक गोरे एके वर्गक किए सौंसे विद्यालैये-महाविद्यालयक किलासक भार कान्हपर लऽ चलै छथि।”
ओना बजैकाल श्यामलाल बाबूकेँ बजा तँ गेलनि मुदा बिनु विचारल बात बजा गेलनि। बात बजाइते कान पकड़ि मन कहलकनि-
“अहूँ तँ अही विद्यालयक शिक्षक आ नवम् वर्गक वर्ग शिक्षक छिऐ। ई भेल जवाब-देही, मुदा जवाब-देहीक पाछू जे बेवहारिक पक्ष बाधक अछि, ओकर साधक के बनत? जहिना सरकारक गृहमंत्री तहिना ने परिवारक बीच, परिवार चलौनिहारो।”
लगले मन अपन जवाब-देहीक पात पकड़ि मखान वा भेँट-मलकोकाक पनिपत पकड़ि, बीज लग पहुँचलनि। विद्यालयक सहायक शिक्षक तँ हमहूँ छीहे। जे विद्यालयक बीच शिक्षककेँ रहैक बेवस्था नै छन्हि गाम-घरसँ अबै छथि, पारिवारिक-सामाजिक लोक भेने बाट-घाटमे किछु विलम हेबे करतनि। तैबीच पहिने अपन उपस्थिति रजिष्टरमे दर्ज कराएब जरूरी भेल आकि नियत समैमे काजपर जाएब भेल? श्यामलाल बाबू समस्याक जड़ि तँ पकड़ि लेलनि मुदा हौहटि-कलकलि जकाँ समस्या विचिया गेलनि। विचियाइते उरकुसी लगल जकाँ मन चुलचुलए लगलनि। एक दिस देखथि जे काजक दुआरे हाथ खाली अछि आ दोसर दिस देखथि जे हाथक दुआरे काज खाली अछि। कियो मासक दरमाहा एक दिन बैसि मासो दिनक उपस्थिति दर्ज कऽ मासो दिनक कमाइ पबिते अछि। तैठाम उपस्थितिक कोन महत रहल। खैर ई जेकर भेल ओ तेकर भेल, अपन बुझह, अपन जानह। मुदा अपनो तँ किछु एहेन प्रश्न अछिए। आब कहू जे विद्यालय अबै छेलौं बाटमे मोहन भाय बजारक एकटा टटका घटना सुनबैत कहलनि-
“श्याम भाय, बिसरि जैतौं, तँए अहाँकेँ कहब जरूरी अछि। अहाँ ठेकान करबै, आ फेर साँझमे दरबज्जेपर बैसि दुनू भाँइ बतिआ लेब।”
जेकर चलैत पनरह मिनट विलम भऽ गेल। फेर मन घूमि कारखाना दिस गेलनि जैठाम मिनट-घड़ी जोड़ि आवाजाहीक हाजिरी होइए। मुदा तँए कि ओहन नै अछि जे कोनोमे आइती आ कोनोमे जाइतीक हाजिरी नै होइए? सेहो तँ अछिए! मुदा हम तँ विद्या मन्दिरक पुजेगरी छिऐ। विचार तँ करए पड़त। मुदा विचारो करब तँ असान नहियेँ अछि। हँ से तँ नै अछि मुदा अपनो भरि जँ नै करब तँ कोन मुहेँ धरमराज लग ठाढ़ भऽ स्वर्गक फाटक खोलबाएब। मुदा बाटो तँ तेहेन अछि जे भोथिआइए जाइ छी। तखनि? चोटे मन उनटि अपन पिताक चलौल परिवारपर गेलनि। घरसँ बाहर धरिक अपन समए बनौने छला जे भिनसुरका उखराहामे काजक जेते समए बाधित हएत ओकर भरपाइ बेरूका उखराहामे कऽ लेब। मुदा विद्यालय तँ से जगह नै छी दस बजेसँ चारि बजे धरिक छी। जहिना बदाम-केराउक भूजा पथरा आरो बेसी सक्कत भऽ जाइए तहिना श्यामलाल बाबूक मन सेहो पथरा गेलनि। पथराइते मनमे फुड़लनि, अपन मुँह तखने ऊपर उठत जखनि नीक फल गाछक डारि पकड़ि उठाएब। जँ से नै उठाएब तँ काटल गाछ वा डारिक अशे केते। मन जेना थीर भेलनि। थीर होइते विचार ई भेलनि जे अखनि बच्चा सभकेँ पढ़बैक समए छी, जँ ओकर समए ओहिना जाइ छै तँ दोखी हएब। सोचै-विचारैक सेहो अपन-अपन समए होइ छै। एकटा ओहन होइ छै जे आगूमे काज रहल ओकरा कोन जुतिए-भाँतिए करब, दोसर होइए जे काज आगू औत आकि जे काज बेठेकनाएल रहत, तेकर विचार पहिने करब। ऐठाम दुनू अछि। मुदा एते तँ अछिए जे एकटा नै केने नोकसान हएत दोसर किछु पछातिओ केने नोकसान नै हएत। मन मानि गेलनि जे पहिने पढ़बैले किलास जेबाक अछि। अपन उपस्थिति बोहीमे उपस्थिति दर्ज केने बिना विद्यार्थी सबहक उपस्थिति बोही आॅफिसक टेबुलपर सँ उठा किलास विदा भेला। विदा होइते मनमे उठलनि अखनि जँ कियो ऊपरका पदाधिकारी आबि जाथि तँ अो बोही देखि अनुपसथिते ने बुझता? तखनि हुनका लग केना अपन उपस्थ्िाति दर्ज कराएब? समैओ सहए भेल अछि जे एक दिस पैघ-पैघ योजना नष्ट भेल जा रहल अछि आ दोसर दिस, हरसीकार-दिरघीकार छुटने लोक जुरमाना भरि रहल अछि। बिना पाइ-कौड़ीक कोनो काज नै ससरि रहल अछि। काज करै छी दरमाहा पबै छी, परिवार चलैए। मुदा जँ अखनि सए-सैकड़ाक पेंचमे पड़ि जाएब तँ ओते परिवारेक बाल-बच्चापर ने पड़त? आन कियो कहथि आकि नै कहथि आ कहबे के करता, कोन गर्ज छन्हि। मुदा पत्नी थोड़े मानती। ओ तँ दुसैत कहबे करती जे तेहेन कोढ़ि छथि जे जेतबो उचित कमाइ हेतनि सेहो दण्डे-जुरमानामे गमबै छथि। ओना दण्ड-जुरमानाक जगहो बदलि गेल। तइसँ जे जेते जुर्माना भरनिहार से तेते लब्धप्रतिष्ठ भऽ गेल छथि। जेतबो आॅफिससँ बोही लऽ किलास विदा होइकाल मन खनहन छेलनि सेहो जेना खरहरा गेलनि। खरहराइते बकार फुटलनि-
“हाथक कंगना जँ ऐनासँ देखल जाए तँ ओ, आँखिक देखब भेल आकि ऐनाक?”
कोठरीक मुँह लग पहुँचिते छात्र सभ ठाढ़ भेल। टेबुल लग अबिते दुनू हाथ उठा सभकेँ बैसबैत श्यामलाल बाबू बजला-
“बाउ, रस्ता-बाटक घुच्चीमे घुचिया गेलौं तँए थोड़ समए घुचिया गेल! तइले तोँ सभ दुख नै करिहऽ। दू घण्टीक बीच जे समए बँचत तइमे तोरा सबहक हाजिरी बनेबऽ। आइ तँ सोम दिन छिऐ, पहिल घण्टी चित्रकले हेतह किने?”
एक स्वरमे छात्र दिससँ उठल-
“हँ।”
मुदा पछिला बेंचपर सँ अवाज आएल-
“नीके भेल नै तँ औझुका हाजिरी कटिए जइतए।”
कुरसीपर नीक जकाँ श्यामलाल बाबू बैसलो ने छला कि अगिला बेंचक पहिल छात्र अपन ड्राॅईंग-कॉपी नेने पहुँचल। कमल फूलक चित्र बनेने छल। ओना श्यामलाल बाबूक मन चौचंग रहबे करनि। चौचंगक कारण रहनि जे एक दिस समए कम देखथि, दोसर दिस छात्रक संख्या बेसी देखथि, तैपर पछिला काज सेहो बेसियाएल देखथि। मुदा मनमे एकटा युक्ति फुड़लनि। फुड़लनि ई जे सांगोपांग िनरीक्षण-परीक्षण नै कऽ देखि-देखि कऽ खाली टीक लगा देबै। मुदा लगले भेलनि जे नीक-बेजए दुनूमे टीक लगाएब तँ आरो भयंकर गलती हएत। किछु करैत किछु नै बनैत देखि विचारलनि जे नीक हएत ओहिना एक-एक नजरि देखि आगूक सवक संगमे जोड़ि देब। तखनि एतबे ने हएत जे काज दोबरा जाएत। मुदा उपैए की? ओहुना तँ लोक करिते अछि जे काज बेसी रहने देहमे पानि चढ़ा सम्हारैक कोशिश करिते अछि। जँ से नै सम्हरत तँ अगुएलहा काजकेँ सम्हारैत पछुएलहाकेँ खण्ड काटि आगू दिस बढ़बैत जाएब, जइसँ एक दिनक बदला दू-तीन दिनमे काज पुरिए जाएत। मनमे सबुर भेलनि। नीक जकाँ श्यामलाल बाबू असथिरो ने भेल छला तखने अभिराम अपन ड्राॅईंग-कॉपी आगू बढ़ौलक। हाथमे लैत निहारए लगला। चित्रक बगलमे कमल फूल लिखल। मुदा चित्र देखि मन नाचि उठलनि। नाचि ई उठलनि जे कमलो फूल तँ रंग-रंगक होइए। एकटा ओहन होइए जइमे पंखुरी-दल कम होइए, दोसर एहनो तँ होइते अछि जे कोनो शत कमल तँ कोनो सहस्र कमल सेहो होइत अछि। तैसंग ईहो तँ होइते अछि जे काेनो शुभ्र कमल तँ कोनो लाल कमल तँ कोनो नीलो कमल तँ होइते अछि। तेतबे किए! कमला धारो तँ बहिते अछि। पानिक कमल एकरंगा होइए मुदा ऐठाम तँ से नै बेराएल अछि। सोझे कमल फूल लिखि देने अछि। ई तँ फुटौने नै अछि जे जलकमल छी आकि थलकमल छी। दुनू कमल रहितो चालि-प्रकृतिमे अन्तर छइहे। अन्तर ई छै जे जलकमल जँ एकरंगा होइए चाहे उज्जर, लाल नीले किए ने हुअए, मुदा थल कमल तँ तीनरंगाे होइते अछि। ओना तीनिए रंग किए कहबै, बहुरंगो तँ कहले जेतै। बहुरंगा ई जे जखनि भोरमे थलकमल कलीसँ कलियाए लगैए तखनि उज्जर रंग धारण केने रहैए मुदा जेना-जेना सुरूजक किरिण आगू मुहेँ ससरैए तेना-तेना ओकर उज्जरपनोमे लाली आबए लगै छै। बाल-किरिण जकाँ बाल-रंग अबैत गढ़िआए लगैए। हल्लुक लाल, गुलाब लाल अड़हुल लाल आ आल लाल होइत लाल कमल भाइए जाइए। एक तँ ओहुना कोनो ओझरीमे पड़ने मनक रस्ता ओझरा जाइ छै तैपर तँ आरो श्यामलाल बाबूक मन ओझराइते रहलनि। काॅपी देखि किछु बजला नै। बजैक पाछू दाेसर-तेसर सवाल उठैक डर भेलनि। डरो केना ने होइतनि, कम समैमे अधिक काजक तँ सूत्रे बदलि जाइ छै। अभिरामकेँ काॅपी बढ़बैत बजला-
“बौआ, चित्रकारी तँ नीक केने छह, मुदा जइ ढंगे केने छह, ओकर बारीकी देखैक अखनि समए नै अछि, तँए एकरा राखह। निचेनमे देखबह।”
काॅपी लैत अभिराम अपना जगहपर आबि बैसल। दोसर कॉपी शरबनक, हाथमे लैत श्यामलाल बाबू निहारए लगला। अपराजित फूल बगलमे लिखल। फूल देखिते मन नचलनि। नचलनि ई जे अपराजितो तँ केते तरहक होइए। एकमुखी, तीनमुखी, पँचमुखी। तैसंग उजरो होइए आ कारीओ होइते छै। जहिना अभिरामक कॉपी देखि श्यामलाल बाबू बाजल छला तहिना शरबनोकेँ कहलखिन-
“बौआ, चित्रक तँ नीक चित्रण केने छह मुदा ओते परखैक अखनि समए नै अछि, अखनि राखह दोसर दिन देखबह।”
कॉपी लऽ शरबन अपन जगहपर बैसलो ने छल आकि तेसर, गिरधरक काॅपी श्यामलाल बाबूक हाथ पड़लनि। विचित्र रूप बनल चित्र। पँजरामे लिखल गामक शकल सूरत। शीर्षक पढ़थि आ देखथि तँ काेनो ताले-मात्रा ने मिलनि। शीर्षककेँ नीक मानि लेलनि मुदा वेदरंग वेदचित्र देखि मनमे उठलनि जे जहिना कोनो गरीब लोक[1] अपन बेटीक नाआंे ‘लछमी’ आ बिनु पढ़ल-लिखल लोक अपन बेटीक नाआंे ‘सरस्वती’ रखि लइए, तहिना अछि। घड़ी दिस नजरि देलनि तँ समए ससरल देखलनि। मुदा जाबे घण्टी नै बजल ताबे तक तँ समए अछिए। नजरि खिड़ा देखलनि तँ बूझि पड़लनि जे केतौ ढिमका-ढिमकी अछि तँ केतौ चौरस, केतौ खादि जकाँ अछि तँ केतौ डाँरि खींचल अछि, खेतक आड़ि-धुर छी आकि कोनो धार-धुर? घुड़छीमे मन घुड़िछिआ गेलनि। फेर लगले मनमे भेलनि जे आन गोरे फूल, पात, फल इत्यादिक चित्र बनबैए आ ई किए एहेन गामेक शकल-सूरतक चित्र बनौलक! अपनो तँ कहियो एहेन बात बजलो ने छेलौं तखनि किए बनौलक? पुछलखिन-
“बौआ, एहेन चित्र बनाएब केना सीखलह?”
जेना गिरधरक ठोरेपर रहै तहिना बाजल-
“मास्सैव, परसू रातिमे बाबा कहलनि।”
बाबाक नाआंे सुनि श्यामलाल बाबू तरतम्य करए लगला। तरतम्य ई करए लगला जे ने कोनो संगी-साथीक नाआंे बाजल आ ने दोसर-तेसर शिक्षकक। बाबाक नाआंे कहैए। तैबीच घण्टी बजल। हाँइ-हाँइ कऽ रजिष्टर खोलि हाजिरी लिअ लगला।
साढ़े चारि बजे जखनि विद्यालयसँ श्यामलाल बाबू घर दिस विदा भेला तखने मनमे गिरधरक बात एलनि। मनमे अबिते सोचलनि जे जँ पहिने अपना घरपर चलि जाएब तखनि दोसरो-तेसरो एहेन काज उपस्थित भऽ जाएत जे फेर ई काज पछुआ जाएत। तइसँ नीक जे पहिने गिरधरेक घरपर पहुँच बूझि लेब नीक हएत। घरक रस्ता छोड़ि गिरधरेक संग विदा भेला।
गिरधरक बाबा- सुबललाल- दरबज्जेपर रहथि। श्यामलाल बाबूकेँ देखिते गिरधरकेँ कहलखिन-
“बौआ, पहिने आँगन जा माएकेँ चाह बनबए कहुन आ अपने लोटा-गिलास अखारि कलक टटका पानि नेने आबह।”
अपन आगत-भागत देखि श्यामलाल बाबूक मनमे उठलनि जे धड़फड़ा कऽ पहिने अपन प्रश्ने नै राखब। कुशल क्षेम हेबे करत, ताबे गिरधरो निचेन भेल रहत। ओकरे अगुआ किए ने प्रश्न उठाएब। दू गिलास पानि एक गिलास चाह पीला पछाति श्यामलाल बाबू गिरधरकेँ कहलखिन-
“बौआ, कनी अपन ड्राॅईंग-कॉपी लाबह ते।”
अपन ड्राॅईंग-कॉपी गिरधर आनि आगूमे रखि देलकनि। ऊपरका पन्ना उल्टा, सुबललालक आगूमे रखैत श्यामलाल बजला-
“बच्चा एहेन चित्र बनौने अछि जे नीक जकाँ अपनो ने बूझि पाबि रहल छी।”
पोताकेँ अपन कहल बात सुबललालकेँ मन पड़लनि। कॉपी उठा देखलनि तँ बूझि पड़लनि जे जहिना कहने छेलिऐ तहिना हू-बहू चित्र बनौने अछि! मन खिललनि। खिलिते बिहुसलनि। बिहुसिते बजला-
“मास्सैव, केहेन बढ़ियाँ तँ चित्र सचित्र बनले अछि तखनि विचित्र की?”
एक तँ ओहिना श्यामलाल बाबूक मन चित्र देखि चितराएल रहनि तैपर सुबललालक समर्थन देखि आरो चितिर-बितिर भऽ गेलनि। मनमे घमर्थन जगलनि। घमर्थन ई जे सुबललाल साधारण पढ़ल-लिखल गिरहस्थ छथि, मुदा अपने तँ से नै छी, एक तँ बी.ए. पास केने छी तैपर दिन चरजो तँ पढ़ले-लिखलक अछि, केना बाजब जे नीक जकाँ नै बुझलौं। अपनाकेँ समगम करैत श्यामलाल बजला-
“किछु तँ नजरिपर चढ़ि रहल अछि, मुदा किछु चढ़िए ने रहल अछि।”
बजैक वेगमे श्यामलालक विचार भँसियाइत जहिना कोनो वस्तु धारामे भँसि जाइए तहिना आगू बढ़ि गेलनि मुदा लगले बाजबक प्रवाहकेँ मनक छोड़सँ खिंचलनि। छोर खिंचैक कारण भेलनि जे जँ कहीं सुबललाल पूछि दथि जे की सभ नजरिपर चढ़ल आ की सभ नै चढ़ल। तखनि तँ आरो जड़ि-तड़ि मुसरा नेने उखरि जाएब! मनमे अबिते जेना मुँहक सुरखी विधुआ गेलनि। मुदा संयोग नीक रहलनि जे सुबललाल से नै पूछि, बजला-
“मास्सैव, पहाड़, समुद्र, धरती, पताल, अकास सभ मिलि जे एकटा विराट सूरत बनल अछि, सएह तँ छी।”
जहिना पोखरि वा धारक अथाह पानिमे खेलाड़ी उगी-डुमी खेल खेलैए, आ जखनि उगि पकड़ा जाइए आ डुमबए लगै छै तखनि डुमैसँ नीक हरदा बाजि अपने चोर बनि जाइए तहिना श्यामलालक मनमे भेलनि। मुदा लगले मन कहलकनि अनेरे मनकेँ हारि मनबा रहल छी। ई विचार दोख छी। नान्हिटा बात अछि जे सुबललाल हमरासँ जहिना उमेरमे बेसी छथि, तहिना जिनगीओक भिन्न आनन-कानन तँ छन्हिहेँ। जेहेन जिनगी रहत तहने ने नन-नन्दन बोन-झाड़ हएत। जे सोभाविको अछिए। तहूमे ऐठाम कियो तेसर थोड़े अछि जे अनका देखि संकोचो हएत। बजला-
“चाचाजी, हम भलहिं शिक्षक छी, वृत्तिए शिक्षा-दीक्षासँ जुड़ल छी, मुदा कहलो तँ जाइते छै जे जेतए ने जाए रवि, तेतए जाए कवि आ जेतए ने जाए कवि, तेतए जाए अनुभवी। जहिना गिरधरकेँ कथारूपमे गामक शकल-सूरत बुझा देलिऐ, तहिना एकबेर आरो दोहरा दियौ।”
श्यामलाल बाबूक जिज्ञासा देखि सुबललालक मनमे उठलनि, जे जिज्ञासा श्यामबाबूक छन्हि ओकरा मुहोँमुह[2] पुराएब कठिन अछि। दू मुँहक बात आ दू मनक विचार छी। एके जिज्ञासाक भिन्न-भिन्न रूप होइ छै। एक भूख ओहन होइ छै जखनि जठराग्नि आत्मा जरबए लगै छै, आ दोसर एहनो तँ होइते छै जैठाम खानापुरी होइ छै। मुदा लगले मनमे उपकलनि जे एक-एक रेखा आ रेखासँ रेखाएल शकल-सूरतक चर्च करैत चलब, जेतए बुझैमे नै औतनि तेतए प्रश्न उठौता, जँ से नै उठौता तँ बूझब जे जिज्ञासाक अनुकूल मन मन्दिर भऽ रहल छन्हि।
चित्रकलाक कॉपी दुनू गोरेक बीचमे पसारि आँगुरसँ देखबैत सुबललाल बजला-
“ई समुद्र भेल, समाज रूपी समुद्र। अथाह जलराशिक भण्डार। अहूमे जुआर उठै छै, जे हवा, पानिकेँ अपना पेटसँ निकालि अकासमे पसारैए, जइसँ बर्खाक संग तूफानो उठै छै। जइसँ पानि, हवासँ धरती भरि जाइ छै।”
आगूक बात सुबललालक पेटेमे रहनि आकि बिच्चेमे श्यामलाल बाबू दोसर रेखापर आँगुर रखैत बजला-
“ई?”
पहिने सुबललाल रेखाक सूरत देखलनि फेर श्यामलालक सूरत मिलौलनि, अपन सूरत मिलबैत बजला-
“ई धार भेल। जेकरा जीवनो-धार कहि सकै छिऐ, जे वैदिक धार कहियो कल-कल हँसैत, प्रवाहित होइ छल ओ आब मरण भऽ गेल। तँए पानिक जगह बालु उड़ैए।”
‘पानि-बालु’ सुनि श्यामलाल बाबूक मन सुमरि-धुमरि कऽ घुमड़लनि। कॉपीपर सँ नजरि उठा सुबललालक नजरिपर फेकलनि। बिहुसैत मन खिलैत रंगाएल चेहरा देखि बजला-
“पानिए सँ बाउल आ बाउलेसँ ने पाइनो होइए।”
श्यामलाल बाबूक प्रश्न सुनि सुबललालक मन एक डेग आगू बढ़लनि। बढ़िते बजला-
“यएह तँ दुनियाँक चकरचालि छी जे एक दिस वएह बालु पानिक सतह बनि ऊपर जल बरसन करैए जइसँ धरतीक कोखि जुड़ाइ छै आ दोसर दिस धरतीकेँ मरू बना मरूआ उपजबैए।”
सुबललालक बात सुनि श्यामलाल बाबू ठहाका लगा हँसला। जहिना कनितोकाल मन बजैए, तहिना ने हँसितोकाल बजैए। श्यामलाल बाबूक हँसी बाजल-
“ई तँ भेल धरती, समुद्र। मुदा दुनूक जे जोड़ अछि से...?”
श्यामलाल बाबूक बात पकड़ैत सुबललाल बजला-
“जहिना अकासमे चन्द्रमुखी, सुर्जमुखी फूल फुलाइए तहिना धरतीओमे ज्वालामुखीक लावा-फूल सेहो तँ फुलाइते अछि। जेहेन फूल फुलाएत तेहने ने गामक शकल-सूरत बनत।”
जहिना पेट भरलापर ढकार बनि हवा निकलैए, श्यामलाल बाबूक मन तहिना भरि मन ढकरलनि। बजला किछु ने, सूर्यास्तक समए सेहो भऽ गेल। मुदा जहिना अर्द्ध-लघुक अवस्था, अर्द्ध-कथाक अवस्था आ अर्द्ध-गीतक विरह अवस्था होइए तहिना श्यामलाल बाबूकेँ सेहो भेलनि। मुदा घरोपर, परिवारोमे तँ आन दिनक अपेक्षा अनदेशा होइते हेतनि। मनमे अबिते बजला-
“अबेर भऽ गेल, दोसर दिन फेर गप-सप्प हेतै।”
अपन मर्यादा निमाहैत सुबललाल बजला-
“आब तँ बाट-बटोहीकेँ ठौर पकड़बा बेर भऽ गेल, तखनि जाएब केना?”
मुस्की दैत श्यामलाल बाबू बजला-
“केतौ अनतए जाएब जे हराइ-भोथिआइक सम्भावना रहत। अपन घर छी, कनी अबेर-सबेर पहुँचब सएह ने।”¦२५९६¦२० अक्टुबर २०१४
Subscribe to: Post Comments (Atom)


text:
Wednesday, May 20, 2015
पसेनाक धरम'' लघु कथा संग्रह अनुक्रम...
(1) नहरकन्हा- (1209), 11 मार्च 2015
(2) बटखौक- (1272), 14 मार्च 2015
(3) पसेनाक धरम- (1263), 16 मार्च 2015
(4) जेठुआ गरदा- (1103), 18 मार्च 2015
(5) हँसीएमे उड़ि गेलौं- (1243), 20 मार्च 2015
(6) बुड़िबकहा बुड़िबक बनौलक- (1234), 23 मार्च 2015
(7) हमर बाइनिक विचार- (1207), 26 मार्च 2015
(8) नोकरिहारा- (1146), 26 मार्च 2015
(9) घसवाहि- (1213), 28 मार्च 2015
(10) तेतर भाइक कविता- (1319), 1 अप्रैल 2015
(11) छूआ- (1223), 6 अप्रैल 2015
(12) दोसराइत- (1270), 9 अप्रैल 2015
(13) लछनमान- (1173), 13 अप्रैल 2015
(14) हमर कोन दोख- (1527), 17 अप्रैल 2015
(15) मौसी- (1393), 21 अप्रैल 2015
(16) नटकिया गति- (1313), 24 अप्रैल 2015
(17) खाए चाहैए- (1223), 27 अप्रैल 2015
नहरकन्हा
कातिक मास। काल्हिये दीयावाती छी। रौदमे ने जेठुआ जलनि अछि आ ने माघक सिरसिरी। ने हथियाक झाँट अछि आ ने मघ-असरेसक गर्जन-तर्जन। मुदा बिनु बरखो-बुन्नीक सौनक सुहावन तँ अछिए। भलहिं सौनमे गरम-ठंढाक घोर किए ने बनैत हउ, मुदा कातिकोमे तँ पानि-रौदक घोरमे ओसक मिश्रण बनिते अछि...।
बेरुका समए, गोसाँइ लहसैत दिन। चेतन काका हाथ-पएर मारि दरबज्जापर बैसल अपन बीर्तमान भविस दिस देखि रहल छथि। मनमे उठलनि, पनरह कातिक तीस अखाढ़ जे सूतल से गेल बजार! मुदा हम सूतल कहाँ छी, सुता देल गेल छी। तहूमे आइ चौदहम कातिक तँ छीहे। तही बीच रधिया काकी चाह नेने पहुँचलनि।
काकीक पएरक धमकसँ चेतन कक्काक भक् खुजलनि। भक् खुजिते तकलनि तँ आगूमे पत्नीकेँ चाह नेने ठाढ़ देखलनि। आँखिमे आँखि सटिते चेतन कक्काक मन अश्रु मिश्रित भऽ सिहरि गेलनि। सिहरलनि ऐ दुआरे जे पत्नीक पियासल आँखिमे पानिक तरास बूझि पड़लनि। मुदा भूख-पियास कोनो आइए भेल आ कि सभ दिनसँ रहल। जखने देहधारी जीव हएत तखने ओकरा जीबैत चलै-फिड़ैले अन्न-पानिक खगता हेबे करत। मुदा ओइ खगताक पूर्ति तँ अपने केने हएत। पत्नीक हाथमे चाहक गिलास देखि चेतन काका हाथ बढ़ा गिलास पकड़ि बजला-
“काल्हिए ने उका-वाती छी?”
ओना रधिया काकीकेँ सेहो बूझल रहनि। कोनो पावनि परिवारमे पुरुख-पात्रसँ पहिने बाले-बोध आ जनिजातियेक कानमे पहुँचैए, आ ओ पहुँचैए आन परिवारसँ, समाजसँ। काल्हिए पावनि छी सुनि रधिया काकीक मन थकमका गेलनि। थकमकाइते मनमे की उठलनि से तँ ओ जानथि मुदा पतिक सोझासँ हटि, माने दरबज्जापर सँ आँगन दिस बढ़ि गेली। भऽ सकैए चुल्हि लग अपन छनाएल चाह ठण्ढाइ दुआरे बढ़ि गेल हेती चाहे पतिक सिनेहिल मन जगबै दुआरे सेहो। सिनेहिल मन ई जे जखन तबधल पेटमे चाह पड़तनि तखन पेटक ताप आ चाहक तापक संयोग होइते सिनेहिल विचार पनैपिते सिनेहिल मन बनतनि। आकि अखनो पतिक सोझमे चाह नै पीबैत होथि, तहू दुआरे हटल हेती चाहे आने कारणे...।
चुपचाप पत्नीकेँ लगसँ हटैत देखि चेतन कक्काक मनमे अनेको प्रश्न एक संग उठलनि, उठलनि ई जे अपनो तँ जनिते छी जे घरमे किछु ने अछि, जखनि कि काल्हि ज्योतिक पावनि- दीपावली-क संग काली पूजा सेहो छी। लगले परसू गोबरधनक संग गाए-महींसिक चुमौन माने पखेब-सुकराती-हुरियाहा सेहो छी, तेकर सटले तरसू भाए-बहिनिक पावनि भरदुतियाक संग चित्रगुप्त-दवात पूजा सेहो छी। तैसंग सटले छठि पावनिक बीजवपन सेहो भऽ जाएत...,
...भरिसक यएह सभ सुइख ने तँ मनकेँ सता रहल छन्हि जइसँ मुँह छिपबै दुआरे परोछ भऽ गेली। मुदा लगले मनमे उठलनि जे किछु छथि तँ अर्द्धांगिनीए छथि ने, किए ने हुनकर मनक तरसैत ताप तरासि दिअनि। जे समए बनि गेल अछि, जेकर भुक्तभोगी अपना संग परिवार सेहो बनि गेल अछि। एहेन स्थितिमे तँ यएह ने नीक हएत जे सभ बात-विचार जी-खोलि दुनू गोरे जीसँ निकालि जीहक भिरानी करैत जिनगीक आगूक बाट हेरब...।
...मनमे अबिते चेतन कक्काक मन पानिमे बनैत पाथर जकाँ थीर भऽ गेलनि। मुदा लगले भेलनि जे ईहो तँ सम्भव अछिए जे अपन पीबैले चाह चुल्हि लग रखने होथि जे पीबैले चलि गेल हेती। अनेरे मन वौआ रहल अछि, जेते समए अपने चाह पीबैमे लगत तइसँ कनीयेँ बेसी अँटैक सोर पाड़ि गपियाइए किए ने लेब। तैबीच चाहो सधलनि। गिलासकेँ चौकी तरमे रखि, तमाकुलक सूर-सार करए लगला। मुदा तैबीचमे पत्नी पहुँच गेलखिन। आने मिथिलांगना जकाँ रधिया काकी अपन बेथाकेँ बेवस्थित ढंगसँ साजि, मुँहक मुस्कान साजैत बजली-
“की पावनि हएत! बच्चाकेँ जँ कितावे ने रहतै तँ ओ की पढ़त! आ की पौत! चाहे किसानेकेँ जँ बरद नइ रहत तँ ओ गोबरधन पूजा की करत!!”
बेथाएल मने रधिया काकी बजली, मुदा चेतन काका सुनि कऽ वौआ गेला। वौआ ई गेला जे एक दिस बच्चाक विद्याध्ययनक बात उठेलनि मुदा लगले किसानक गाए-बरदसँ जोड़ि देलनि। मर्र ई की भेल? गाइक नाङ्गरि घोड़ाकेँ आकि घोड़ेक नाङ्गरि गाएकेँ केना छजत। मुदा ईहो तँ सम्भव अछिए जे बेथा-कथाक बखार भरल होन्हि, जे बहराइले मनमे उपरौंज केने होन्हि तँए गपक मुड़ीक ठेकाने ने रहल होन्हि। चेतन काका बजला-
“पावनि छी काल्हि आ पीड़ाएल छी आइए? ऐ पीड़ेने नइ ने हएत। किए पीड़ाएल छी तेकर ने खोद-वेद करब।”
चेतन कक्काक बोल रधिया काकीकेँ नीक लगलनि। सहटि कऽ लगमे एली। लगमे अबिते चेतन काका बजला-
“आइ कातिकक चौदहम दिन छी, चौदहमी-चान सेहो उगत। काल्हिए गणेश-लछमी पूजाक संग घर-आँगन, दुआर-दरबज्जा, इनार-पोखरि, मालक थैरक संग चर-चौमासमे दीप जरत। तैसंग निसभेर रातिमे कालीक पूजा हेतनि।”
पावनिक पावन विचार सुनि रधिया काकी विहुँसैत बजली-
“हाइ रे कातिक! गिरहस्तक धरम-करम मास कातिक!”
कहि जेना मने-मन किछु विचारए लगली। विचारए लगली जे वृन्दावनक जमुना-कछेरक कदमक फूलक घुघरूक बीच फड़ केना छिपल रहैए...।
...मुदा दुनू गोरेक बीच चुपा-चुपी, धुपा-धुपी भऽ गेल। आँखिसँ नजरि धरि एक-दोसरपर चढ़ौने रहथि, मुदा मुँहमे बोल नहि, भाव रहितो अभावे-अभाव। परिवार छी, पति-पत्नीक सहयोगसँ संचालित होइए। चेतन काका बजला-
“अपन गाम, अपन परिवार, अपन जिनगी कनाह भऽ गेल!”
‘कनाह’ सुनि रधिया काकी चौंकली। अछैते आँखिए कनाह! मुदा होइ तँ छैहे। आँखिक डेर-वार भेने सेहो लोक कनाह कहाइए। ओना एकटा आँखि नहियोँ रहने लोक कनाह कहबिते अछि, मुदा कनीयोँ ली-ओंच भेने तँ सेहो कनाहे कहबैए! खैर जे होउ। बजली-
“की कनाह कहलिऐ?”
पत्नीक भाव पूर्ण प्रश्न सुनि चेतन काका बजला-
“जहिना कोसिकन्हा भेल तहिना अपनो सभ नहरकन्हाक बासी भऽ गेलौं।”
‘नहरकन्हा’ सुनि रधिया काकी मने-मन विचारए लगली जे ई की पावनिक जगह कहि रहला अछि। मुदा जे कहि रहल छथि तिनकेसँ किए ने खरियारि कऽ पूछि बूझि ली। पावनि काल्हि छी। विचार तँ हवाक गतिए चलैए। काज ने कटही गाड़ी जकाँ चर्र-चर्र करैत चलैए...। बजली-
“की नहरकन्हा कहलिऐ?”
पत्नीक प्रश्न सुनि चेतन काका अपन मनक बेथा पत्नीपर आ पत्नीक बेथा अपनापर लैत बजला-
“सम्पन्नता घटने विपन्नता अबै छै। अपन सभ किछु देखिते छी, तेहेन नहर गाममे बनि गेल, तैसंग सड़कसँ तेना घेरा गेल जे गामेक रूप कुरूप भऽ गेल। जहिना कोसीकातक सभ गाम कनाह नहि अछि मुदा ओहन गाम तँ कनाह अछिए जेकर चास-बास उकन-विपन भऽ गेल छै। तहिना देखबे करै छी जे धानक चास दहा गेल। पानिक जमाव रहने, गहुम, रब्बी-राइक संग वाड़ी-झाड़ीक तीमन-तरकारीक खेती छीना गेल, एहेन स्थितिमे...?”
‘एहेन स्थिति’ कहि चेतन काका बौक भऽ गेला! जेना दलदलमे फँसल हाथी बाहर निकलैले चीतकार करैत तहिना कक्काक चित्त चीत भऽ चीतकार करए लगलनि। बोल घौलाए लगलनि!
चेतन कक्काक विचार सुनिते रधिया काकीक भक् खुजलनि। बजली-
“यएह दिवाली पावनि छी जइमे रंग-रंगक तीमनो-तरकारी आ अन्नो-पानि भरल रहै छेलए, अपनो खाइ छेलौं आ दोसरोकेँ पइत सम्हारै छेलिऐ। काल्हि पावनि छी आ आइ सुन्न घरमे ठाढ़ छी! केना दीप जरत?”
दुनू परानीक मुँहक बोल, ओइ पोखरि जकाँ सुखा गेल जेकर जाठिक समुच्चा देह उघार भेल बालु-माटिपर ठाढ़ भेल फटोफनमे पड़ल रहैए। एक-दोसरपर दुनू परानी नजरि दथि, मुदा लगले नीचाँ खसि पड़नि। ओना रधिया काकी अनभुआर जगहो आ अनभुआर रस्तो देखि सहमि कऽ सहजि गेली। सहजि ई गेली जे जखन नारी असगरो ब्रह्मचारिणी बनि सकै छथि तखन तँ हम पुरुखक संग छी। तहूमे ओहन पुरुख जे जीवन संगी छथि! मन मचललनि, चल रे जीवन चलिते चल, सुख-दुखक संगे चल, जिनगी-मृत्युक सीमा धरि चल...।
...रधिया काकी विहुँसैत बजली-
“अनेरे मनकेँ मारि रहल छी, यएह ने जे आनबेर भाँटिनक चारिटा तड़ूआसँ थारीक पारस सजाइ छल, ऐबेर नइ हएत। घर-अँगनामे दीप नइ जरत, तँए आगूओ नइ जराएब?”
पत्नीक बात सुनि चेतन कक्काक चेतन चनचनेलनि, मुदा लगले ठमैक गेलनि। ठमैक ई गेलनि जे बिनु तेल-वातीक दीया केना बड़त! बिनु शक्तिए ज्योति केना अनहारमे छिटकत! अपन के कहए, खाइ-पीबै दुआरे गामेसँ माल-जालक हरण भऽ गेल। केना गोबरधन पूजा करब! परात भने बहिन ऐठाम नैहराक की सनेस लऽ कऽ जाएब? भाव रहितो अभावे अभावक बीच चेतन काका बजला-
“अपन मन हारि कहाँ कबूल करैए। मुदा फेर जिनगी हरण केना भेल?”
कहि पत्नीक ओइ नजरिमे चेतन कक्काक नजरि घुसि दीवालीक दीप जरबए लगल जे सुख-दुखकेँ ओते नै जेते संगे-संग चलैत रहबकेँ महत दैत।¦¦11 मार्च 2015, शब्द संख्या- 1209
Subscribe to: Post Comments (Atom)


text:
थाना रोड स्थित यूनिक कलेक्शन मे ई दृश्य देखबाक लेल भेटल। जता सिपाही जोगेंद्र महतो आ शंभू राय कैदी भगवान बाबू क' हथकड़ी लगा शॉपिग करा रहल छला।
बताओल जे रहल अछि कि पुलिस क' एहि आरोपी क' गिरफ्तार करबामे पंद्रह मासक समय लागल छल। आरोपी अंगारघाट थाना क्षेत्र के डढ़िया असाधर गाम मे 15 मास पूर्व जनवितरण प्रणाली संघ के अध्यक्ष अभय पांडे उर्फ ललन पांडे केर हत्या केना छल।
एहि दौरान ओता मौजूद ट्रैक्टर चालक शर्मिन्द चौधरी क' सेहो गंभीर रूप से जख्मी क' देना छल। 4 दिन बाद अस्पताल मे हुनको मौत भ' गेल छलैन्ह। भगवान बाबू एहि दुनु हत्याकांड मे आरोपी छैथ।
ओतहि एहि संबंध में समस्तीपुर के एएसपी संतोष कुमार कहला कि यदि एहि तरहक मामला जांच मे सामना आयल तें संबंधित पुलिस पदाधिकारी आर चौकीदार पर आवश्यक कार्रवाई कायल जायत।


text:
ई-अस्पताल
अइ पन्ना पइर ई अस्पताल डिजटल इंडिया कें पहल कें जानकारी देल गेल छै.
भूमिका
ऑनलाइन पंजीकरण प्रणाली आधार नंबर पइर आधारित देश कें विभिन्न अस्पतालक कें जोडय कें लेल एकटा प्रयास छै जे डॉक्टर सं मिलय कें लेल समय कें सेवा उपलब्ध करवय छै. इ सेवा ओत: उपलब्ध कैल जा सकय छै जत: की‘अस्पताल प्रबंधन सूचना प्रणाली (एच एमआईएस )’ द्ववारा काउंटर आधारित ‘बाहरी रोगी विभाग पंजीकरण एवं अपॉइंटमेंट प्रणाली’ पहिले सं लागू छै. इ सेवा एन.आई.सी. कें क्लाउड सेवाआक कें माध्यम सं उपलब्ध कराएल गेल छै. इ सेवा उपभोक्ता कें आधार नंबर पइर आधारित व्यक्तिगत जानकारी केवाईसी कें प्रयोग कयर विविध अस्पतालक केंविविध विभागक कें संग अपॉइंटमेंट कें सुविधा उपलब्ध करवय छै. यदि रोगी आधार कें संग पंजीकृत छै त इ रोगी कें नाम कें प्रयोग कयर पंजीकरण करय छै.अन्यथा रोगी अपन मोबाईल नंबर द्ववारा पंजीकरण कयर सकय छै. आधार नंबर पइर पंजीकृत नव रोगियक कें अपॉइंटमेंट कें संग-संग ‘एकमात्न स्वास्थ्य पहचान अंक (यूएचआईडी)’ सें हों देल जतय.यदि आधार नंबर पहिले सं ‘एकमात्न स्वास्थ्य पहचान अंक (यूएचआईडी)’ कें संग जुडल होबाक छै. तखन केवल अपॉइंटमेंट नंबर देल जेतय आ ‘एकटा मात्र स्वास्थ्य पहचान अंक (यूएचआईडी)’ वै रहतय.
विशेषताक
सरल अपॉइंटमेंट प्रक्रिया
अस्पताल मे अहां कें प्रथम पंजीकरण व डॉक्टर संअपॉइंटमेंट कें आब ऑनलाइन एवं सरल बना देल गेल छै. अहां केवल आधार नंबर कें प्रयोग कयर स्वयं कें सत्यापित करूं, ओय कें बाद अस्पताल व विभाग कें नाम, अपॉइंटमेंट कें लेल तिथि कें चयन करूं आ जल्दी अपॉइंटमेंट कें लेल एसएमएस प्राप्त करू.
डैशबोर्ड
कुल अस्पतालक कें संख्या एवं ओकर विभागक कें संख्या, जेकर अपॉइंटमेंट ऑनलाइन ओआरएस कें माध्यम सं लेल जायत्छै, ओकर संख्या कें डैशबोर्ड मे देखल जा सकय छै.
अस्पताल जुड़ल
जे अस्पताल, रोगियक कें ऑनलाइन पंजीकरण एवं अपॉइंटमेंट सुविधा उपलब्ध करानाय चाहयत अछि, ओ ओआर एस सं जुडय सकय अछि. इ व्यवस्था अस्पतालक केंअपॉइंटमेंट प्रक्रि या कें आसन बनावय तथा रोगियक कें आगमन कें सरल बनावा मे सहायक छै.
सामान्य प्रश्न
प्र. ors.gov.in पोर्टल कि छै?
उ. ऑनलाइन पंजीकरण प्रणाली (ओआरएस) सरकारी अस्पतालक मे बाह्य रोगी विभाग (ओपीडी) अपॉइंटमेंट लेवय कें लेल एकटा ऑनलाइन पंजीकरण पोर्टल छै जे डॉक्टर सं मिलय कें लेल समय कें सेवा उपलब्ध करवय छै व अन्य सुविधाएक जैना खून कें उपलब्धता तथा पेमेंट गेटवे कें माध्यम सं भुक्तान करेनाय आदी प्रदान करवय छै. अइ कें द्ववारा देश कें विभिन्न अस्पतालक कें जोडय कें लेल एकटा प्रयास छै.
प्र. कि डॉक्टर सं परामर्श लेवय कें लेल अपॉइंटमेंट लेनाय ज़रूरी छै?
उ. हां
प्र. अपॉइंटमेंट लेवय कें विभिन्न तरीकाक कि छै?
उ. रोगी अथवा उसका परिचारक या तो वेबसाइट द्धह्लह्लश्च://orह्य.द्दo1.द्बठ्ठ पइर आयब ओपीडी अपॉइंटमेंट प्राप्त कयर सकय छै या अस्पताल मे अपॉइंटमेंट व पंजीकरण काउंटर पइर आयब अपॉइंटमेंट प्राप्त कयर सकय छी.
प्र. http://ors.gov.in कें प्रयोग कयर ऑनलाइन अपॉइंटमेंट लेवय कें कि लाभ अछि?
उ. ओपीडी अपॉइंटमेंट/ पंजीकरण लेवय कें लेल रोगी कें लम्बी कतारक नहि लाग कें पड़तय.
प्र. अपॉइंटमेंट प्राप्त करय कें लेल पहिले सं औपचारिकताक/आवश्यकताक कि अछि?
उ. नब रोगी कें पास आधार नंबर व आधार कें संग पंजीकृत मोबाइल नंबर होनाय आवश्यक छै. सिस्टम यूआईडीएआई सं ईकेवाईसी डेटा कें उपयोग कयर रोगी कें व्यक्तिगत जानकारी उपलब्ध करावाय छै.
रोगी कें मोबाइल नं. यूआईडीएआई कें संग पंजीकृत नहि हुअ की स्थिति मे रोगी कें नाम ( जैना की ‘आधार’ मे दे गेल छै) उपलब्ध करावा कें हैथ तथा यूआईडीएआई कें संग जनसांख्यिकी सम्बन्धी सत्यापन करय कें बाद रोगी कें मोबाइल नं. तथा अन्य विवरण जैनो पता, आयु आदी मांगल जतय.
यदि रोगी कें पास आधार नहि छै त रोगी कें अपन व्यक्तिगत जानकारी जैना नाम, पिता का नाम, माता का नाम व पता आदी उपलब्ध करवाय कें हेतय.
प्र. इन्टरनेट ((http://ors.gov.in)) या अस्पताल काउंटर सं अपॉइंटमेंट लेवय वाला रोगिक रोगियक कें लेल कि कोनों कोटा (आरक्षित संख्या ) निर्धारित कैल गेल छै?
प्र. नब मरीज़ द्ववारा कें लेल अपॉइंटमेंट लेवन्य कें लेल की प्रक्रिया छै?
उ. यदि अहां कें पास रोगी कें आधार नं. या रोगी कें मोबाइल नं. जे यूआईडीएआई कें संग पंजीकृत छय, तखन केवल एक बेर प्रयोग कें लेल पासवर्ड (ओटीपी ),यूआईडीएआई द्ववारा मोबाइल पइर एस.एम.एस.(एसएमएस ) कैल जतय तथा रोगी कें यूआईडीएआई पइर उपलब्ध निजी जानकारी अस्पताल कें बाह्य रोगी विभाग (ओपीडी) अपॉइंटमेंट कें लेल प्रयोग करय क सहमति दवय कें हेतय.
रोगी कें मोबाइल नं. यूआईडीएआई कें संग पंजीकृत नहि हुअ कें स्थिति मे रोगी कें नाम ( जैना की ‘आधार’ मे देल गेल छै) उपलब्ध करेनाय हेतय तथा यूआईडीएआई कें संग जनसांख्यिकी सम्बन्धी सत्यापन करय कें बाद रोगी कें मोबाइल नं. तथा अन्य विवरण जैना पता, आयु आदी मांगल जतय.
यदि प्रयोगकर्ता कें पास आधार नहि. नहि छै तखन सें हो ऑनलाइन अपॉइंटमेंट ल सकय छै मुदा अस्पताल संओपीडी कार्ड लेवय स से पहिले रोगी कें पहचान पत्र उपलब्ध करेनाय हेतय.
प्रयोगकर्ता सरकारी अस्पताल कें विभाग कें चयन कयर सकय छै जत होय रोगी कें परीक्षण/ इलाज करवा कें छै अइ कें बाद प्रयोगकर्ता कें ओपीडी अपॉइंटमेंट कें विस्तृत जानकारी व स्वीकृति मोबाइल नं. पइर मैसेज (एसएमएस ) द्ववारा भेजल जतय.
प्र. अस्पताल केंआधार नं. देवय कें की फायदे अछि?
उ.यदि रोगी बहिल बेर अस्पताल आवय पइर ‘आधार नं.’ उपलब्ध करवय छै त ओकरा ऑनलाइन अपॉइंटमेंट कें लेल ओना ही प्राथमिकता देल जतय जैना अस्पताल कें कतार/ पांति/ लाइन मे खडा छै आ रोगी कें विशिष्ट अस्पताल पहचान अंक यूएचआईडी उपलब्ध करैल जतय. भविष्य मे रोगी ऑनलाइन भुगतान कयर क ‘ई-बाह्य रोगी विभाग कार्ड’ (ई-ओपीडी कार्ड ) प्रिंट करवा सकय छै.
यदि रोगी अस्पताल स दोबारा परामर्श/ जांच करवानय चाहेयता छ त ओकरा अपन आधार नं. कें पहिले की विशिष्ट अस्पताल पहचान अंक (यूएचआईडी) कें संग जोडवाक चाही जइ स अस्पताल कें ओकर बेहतर चिकित्सा कें लेल ईएचआर ( ई-स्वास्थ्य विवरण) संभाला मे सहायता भेटय.
रोगी कें विशिष्ट पहचान अंक कें(यूएचआईडी) कें आधार कार्ड सं जोडल जेतय जइ सं भविष्य मे अन्य अस्पतालक कें से हो ओय कं ईएचआर (ई-स्वास्थ्य विवरण) उपलब्ध करायल जा सकय.
रोगी कें मोबाइल नं. यूआईडीएआई कें संग पंजीकृत नहि हुअ की स्थिति मे रोगी कें नाम ( जैना कि ‘आधार’ मे देल गेल छै) उपलब्ध करानाय होतय तथा यूआईडीएआई कें संग जनसांख्यिकी सम्बन्धी सत्यापन करय कें बाद रोगी कें मोबाइल नं. तथा अन्य विवरण जैना पता, आयु आदी माँगल जतय.
स्रोत: ई अस्पताल डिजिटल भारत की पहल


text:
मैथिलीमे "सन" शब्द प्रतिरूपक दर्शन लेल व्यवहार होइत अछि। जेना "ई गदहा सन अछि" मने एहन मनुख जकरा लेल ई कहल गेल छै से गदहा तँ नै अछि मुदा ओकर किछु लक्षण गदहा सन छै। आब ई लक्षण रूप रंगसँ आहार-बेबहार ओ गुण-अवगुण धरि भ' सकैए।
मैथिलीक ई सभसँ बड़का बेमारी छै जे जँ घर-परिवारमे वा संबंधमे वा कमसँ कम गतातीमे एकौटा साहित्यकार बनि जाइए तँ बाद-बाँकीकेँ साहित्यकार होइत कनियों देरी नै होइ छै।जँ कियो नै छथि तँ जँ मित्रो छथि तँ साहित्यकार बनबाक गारंटी ( वारंटी बहुत कमजोर शब्द छै) हेबे करैए मैथिलीमे। स्व. प्रभाष कुमार चौधरी साहित्यकार की भेला... गंगेश गुंजन जीकेँ साहित्यकार होमएमे देरी नै भेल। आ गंगेश गुंजन साहित्यकार छथि तँ हुनक "गजल सन किछु" मैथिली गजलक मीलक पाथर भ' गेल।
"दुःखक दुपहरिया" गंगेश गुंजनजीक लिखल पोथी छनि जे की लेखकक मतानुसार "हमर किछु गीत गजल सन' संकलन" छनि। ई पोथी क्रांतिपीठ प्रकाशन, पटनासँ १९९९मे प्रकाशित भेल। ऐ पोथीक पहिले पाँति थिक "ई संकलन स्वाधीन लयक हमर किछु छन्दोबद्ध रचना सब थिक"। ऐ पाँति महँक दूटा शब्द समूहपर बेसी धेआन देब आवश्यक। पहिल " स्वाधीन लयक" आ दोसर "किछु छन्दोबद्ध रचना"।
कने विषयांतर करैत हम कही जे " ई बच्चा एकटा नपुंसक वा बाँझक थिक" की ई सही हेतै। सभ लोक कहता नै ई संभवे नै छै। तँ चलू आब एही नियमकेँ गुंजनजीक पाँतिपर फिट करी। फिट केलापर अहूँ सभकेँ पता चलि गेल हएत जे "स्वाधीन लय" बला रचना कहियो छंदोबद्ध नै भ' सकैए। छंदोबद्ध रचना अनिवार्यरूपसँ कोनो ने कोनो निश्चित लयमे बान्हल रहै छै। तखन ई कोन छंदोबद्ध रचना थिक। भ' सकैए जे गुंजनजी नव छंदक जन्म देने होथि जेना हिन्दीमे गुलजार त्रिवेणी ओ मैथिलीमे रामदेव प्रसाद मंडल "झारूदार" झारू नामक छंदक अविष्कार केलाह। मुदा गुलजार ओ झारूदार जी ओइ नव छंदक व्यवस्था सेहो देलाह जे ई छंद एना लिखल जाए। मुदा गुंजनजीक पोथीमे एकर अभाव अछि। तँए हम ई मानि रहल छी जे गुंजनजी अन्हार घरमे हथोड़िया दैत मात्र तुकान्त रचनाकेँ छंदोबद्ध कहि गेला। आगू एही भूमिकामे कहल गेल अछि जे " पारंपरिक..... जे गीत-गजल भेटत से अपन सहजतामे"। प्रश्न तँ एहूठाम छै जे गजल तँ केखनो स्वाधीन लयमे होइते नै छै तखन फेर कोन गजल? विषय सूचीमे "कविता क्रम" देल गेल अछि जे सद्यः प्रमाण अछि जे रचनकारकेँ कविता-गीत-गजलक बीच अंतर नीक जकाँ बूझल छनि आ ओ लौल वश सभ विधामे अपन नाम घोसिया रहल छथि वा रचनाकारकेँ ई अंतर सभ नै बूझल छनि जे हुनक ज्ञानक स्तर सेहो भ' सकैए। चूँकि ई पोथी "गीत-गजल सनक किछु संकलन" छै मने निर्विवाद रूपसँ गजल नै छै बल्कि गजल सनकेँ छै ( गीत लेल गीतक आलोचक आबथि आगू) तँए हम आब ऐ पोथीपर बेसी चार्चा नै करब मुदा हम फेरो ई धेआन देआब' चाहब जे गजल नहियों रहैत कोन कारणसँ गुंजनजीकेँ गजलकार मानल गेल। के हुनका गजलकार मानलक। हम ई केखनो नै मानि रहल छी जे गुंजनजीकेँ ज्ञान नै छलनि बल्कि हम तँ हुनक स्पष्टवादितासँ प्रभावित भेलहुँ जे ओ अपन रचनाकेँ गजल नै मानि "गजल सन" मानलथि कारण हुनका पूरा विश्वास छलनि जे हुनक रचना गजलक मापदंडपर नै छनि। मुदा किछु आलोचक प्रभाषजीक आभामंडलमे आबि गुंजनजीकेँ गजलकार बना देलक। आ एहीठामसँ शुरू होइत अछि धुरखेल जैमे स्पष्ट रूपसँ गुंजनजी सेहो भाग लेलथि। गुंजनजी "मैथिली गजल आलोचक" सभहँक अन्हरजालीकेँ नीक जकाँ चीन्हि ओकर फायदा उठौलनि आ अपना-आपकेँ गजलकार मनबाब' लगलथि। आ एहीठामसँ हम हुनक आलोचक बनि गेलहुँ। जै गंगेश गुंजनजीक सपष्टवादितासँ हम शुरूमे प्रभावित रही आब ओही गंगेश गुंजनजीक लौल देखि हम हुनकर कथित गजलक विरोधी छी। पाठक सभ लगमे ई पोथी हेतनि की नै से पता नै तँ आउ अहूँ सभ पढ़ू ई "गीत गजल सन' किछु संकलन" निच्चा बला लिंकपर क्लिक कए कऽ--
http://sites.google.com/a/shruti-publication.com/shruti-publication/Home/DukhakDuphariya_GangeshGunjan.pdf?attredirects=0


text:
Monday, October 27, 2014
गजल-३४०
अपने उकटा-पाँचिमे पड़ल-हुकरि रहल-जग धीरे धीरे
खन्नहि चाहिरल लोक चान पर खने उतरि धरनी पर उनटल
अजगुत चरजा देखि क्षोभमे पजरि रहल जग धीरे धीरे
आशीषे टा पाबि ठाढ़ छल उनटि कँ देखू अगिला पछिला
तकरे खोंहिस छोड़ि देल आ नमरि रहल जग धीरे धीरे
भाभट देखू कोन धैल जे धधा रहल युग धरि परतारल
मायक हिय सन बात बातमे सिहरि रहल जग धीरे धीरे
राजीवक छी साफ एक गप सदति सुपत करनीकेँ चलिते
ककरो टा क्यउ नाम लेल आ सुमरि रहल जग धीरे धीरे
२२२२ २१२१२ १२१२२ २२२२
@ राजीव रंजन मिश्र
Subscribe to: Post Comments (Atom)


text:
मैथिली भाषाक विकास कोना होयत ... एहि बिषय पर चर्चा ,
परिचर्चा लगभग सब गोष्ठी , सेमिनारमे होइत रहल अछि ।मुदा धरातलपर मैथिलीक
स्थिति ककरोसॅ नुकायल नहि अछि ... आ नहि कोनो संस्था वा मैथिलीक प्रतिनिधि
द्वारा एहि लेल कोनो सकारात्मक काज कयल जा रहल अछि ।काॅलेज ,
विश्वविद्यालयमे मैथिलीक प्राफेसर नामे टा छथि वा छथिए नहि ।मैथिली पोथी सब
ठाम उपलब्ध नहि अछि आरो बहुत किछु...फेर प्रश्न ई उठैत अछि जे मैथिली भाषा
कोना बढ़त ? मैथिलीक दिन कोना घूरत ?
उपरोक्त बिषय पर मैथिली त्रैमासिक पत्रिका 'पूर्वोत्तर मैथिल 'क संपादक श्री शरदिन्दु चौधरीक एकटा पुरान लेख भेंटल ।जाहिमे ओ मैथिलीक वर्तमान स्थितिक यथार्थ , संस्थागत प्रयास आ मैथिली
शिक्षा जगतक गाथा अपने शैलीमे ,निर्भीकतापूर्वक , बिना कोनो लाग लपेटकेॅ
लिखने छथि ।साझा कऽ रहल छी , अहूॅ पढ़ू - माॅडरेटर
मान्यता प्राप्त भेलाक बाद मैथिली किछु आगाॅ बढ़ल अछि ।ई बात
साहित्यकार लोकनि जॅ कहितथि तॅ विश्वाश नहि होइत मुदा ई तथ्यपरक बात डाॅ.
नरेश मोहन झा ,व्याख्याता , आर .के. काॅलेज , मधुबनी कहलनि जे निरंतर दस
वर्षसॅ मधुबनीमे मैथिली पठन-पाठनक परिवेशकेॅ पटरीपर अनबाक काज कऽ रहलाह अछि
।हुनका अनुसारे एहि सत्रमे 31 टा मैथिली प्रतिष्ठामे आ 17 टा छात्र
स्नातकोत्तरमे आर.के. काॅलेजमे नामांकन करौलनि अछि ।प्राप्त सूचनानुसार
एहिसॅ पूर्व एकर आधो छात्र मैथिलीमे नामांकन नहि करबैत छलाह ।
एहिठाम प्रश्न ई उठैत अछि जे आर.के.काॅलेजमे एते विद्यार्थी
आबि रहल अछि तॅ आन ठाम किएक नहि ? उत्तर सहज अछि ।विद्यार्थी ओतहि जुटि रहल
अछि जतय पठन-पाठनक परिवेश बनल अछि ।पोथी उपलब्ध कराओल जा रहल अछि
।विद्यार्थी वर्गमे मैथिली पढ़बाक चेतना जगाओल जा रहल अछि ।विद्यार्थीकेॅ
मैथिली पढ़ौनीसॅ रोजी-रोजगार भेटतैक से मार्ग ओकरा बताओल जा रहल छैक
।प्रसन्नताक बिषय अछि जे ई सुखद बयार मैथिली भाषा दिससॅ बहस प्रारम्भ भेल
अछि आ ई पूरा मिथिलामे पसरि सकैत अछि जॅ आर. के. काॅलेज सदृश आन ठाम सेहो
व्यवस्थाके चुस्त-दुरूस्त कयल जाय ।
संघ लोक सेवा आयोग एवं बिहार लोक सेवा आयोगमे मैथिलीक प्रवेश
मैथिली भाषीकेॅ एकटा पैघ उपहारक रूपमे प्राप्त भेलैक अछि ।प्रत्येक बेर एहि
दुनू परीक्षामे सफलता प्राप्त कऽ तीन-चारि दर्जन मैथिली भाषी विद्यार्थी
प्रशासनिक पद पर बहाल भऽ रहलाह अछि ।हालहिमे लगभग 40 टा मैथिली शिक्षकक
बहाली मात्र मधुबनी जिलामे भेल अछि ।लगले आनो जिला सभमे मैथिली शिक्षक बहाल
कयल जयताह ।मैथिल बिषय रखनिहार स्नातकोत्तर विद्यार्थीमेसॅ गोटे दर्जन
अभ्यर्थी नेट एवं जे.आर.एफ पात्रता परीक्षा पास कऽ शोधकार्य लेल आगाॅ
बढ़लाह अछि ।एहू परीक्षामे विद्यार्थी लोकनिक संख्या बढ़ल अछि ।
मुख्यतया मिथिला सहित आन विश्वविद्यालयमे विद्यार्थीक संख्या
बढल अछि ।पहिने इंटरमे 35सॅ40 हजार विद्यार्थी मातृभाषा आ बिषयक रूपमे
मैथिली रखैत छल से बढ़िकऽ 60 हजारक संख्या पर आबि गेल अछि ।शिक्षक
पात्रताक पछिला परीक्षामे मैथिली राखिकऽ 70 हजार अभ्यर्थी परीक्षा देलनि से
परीक्षा लेनिहार बोर्डक पंजी कहैत अछि ।
विद्यार्थी वर्ग मैथिली भाषा - भाषीक प्रतिनिधित्व करैत अपन
रूझानसॅ स्पष्ट संकेत दऽ रहल छथि जे ओ अपन मातृभाषा मैथिलीकेॅ अंगेजबा लेल
आगाॅ आबि रहल छथि ।हुनका एकटा सामान्य आन बिषयक विद्यार्थी जकाॅ मैथिली
दिससॅ सुविधा प्रदान कयल जाइनि तॅ ओ आर आगाॅ बढ़ताह ।भाषाक विस्तार यैह
वर्ग करताह से ध्रुव सत्य अछि ।कारण एखन जे मैथिली भाषी मिथिलामे वा
अन्यत्र छथि से मात्र मातृभाषाक कारणे भावनात्मक रूपसॅ प्रेम करैत छथि
मैथिलीसॅ मुदा दुखद स्थिति ई अछि जे मैथिलीसॅ प्रेम कयनिहार वयस 40सॅ
ऊपरवलाक अछि युवा आ नेनाक नहि ।तेॅ जे युवा वा नेना मैथिलीकेॅ अपनौलक अछि
ओकरा मैथिली दिससॅ भरपूर सुविधा सभ स्तर पर देल जयबाक चाही ।
आब दोसर पक्षकेॅ देखल जाय ।मैथिली भाषाक विकास वा मैथिलीकेॅ
बढयबाक जे उत्तरदायित्व एहन गुरूत्तर समयमे लेने छथि से सभ की-की कऽ रहल
छथि ।सभसॅ पहिने संस्थागत प्रयास आ हुनक क्षमताकेॅ देखाब आवश्यक अछि ।एहि
संबंधमे मात्र एकटा उदाहरण द्रष्टव्य अछि ।मैथिली अकादमी द्वारा प्रकाशित
कविवर आरसी प्रसाद सिंह रचित सूर्यमुखी (साहित्य अकादेमी दिल्लीसॅ पुरस्कृत
पोथी) बिहार लोक सेवा आयोगक पाठ्यक्रममे शामिल अछि ।बहुत दुखद ओ क्लेशदायक
तथ्य अछि जे 2011क संस्करणमे अध्यक्ष एकरा संघ लोक सेवा आयोगक पाठ्यक्रममे
शामिल होयबाक सूचना देलनि अछि ।ई सूचना जतबे भ्रामक अछि ,अध्यक्ष पदकेॅ
ततबे अनुत्तरदायित्व द्योतित करैत अछि ।
बात एतबे तक सीमित रहैत तॅ रक्ष रहैत ।अइ दिल्लीमे मैथिली
पढ़यबा लेल कैकटा कोचिंग संस्थान चलि रहल अछि जे विद्यार्थी सभसॅ 45 घंटाक
एवजमे 25000 टाका असूलि रहल अछि ।कहबा लेल ओ मैथिलीक मंथन कऽ पढ़बैत अछि
मुदा सत्य ई अछि जे ओ सभ अपन वास्तविक नाम तक बदलि कऽ मैथिलीकेॅ दूहि रहल
छथि ।मैथिली शिक्षकक सूतल सेनामे मात्र दू गोट शिक्षक डाॅ. नारायण झा आ
डाॅ.रमण कुमार झा टा मोर्चा सम्हारने छथि ।मुदा ई दुनू गोटे कतेक सम्हारताह
से मैथिली भाषी समाज स्वंय बुझि सकैत छथि ।
मलयालम , कन्नड़ आ बंगला भाषा-भाषीक कैकटा संस्था अछि जे अपन
भाषा-भाषीक प्रतियोगी परीक्षार्थीकेॅ आगाॅ बढ़यबा लेल नि:शुल्क कोचिंग
संस्थान चला रहल अछि मुदा हमर मैथिली समाजक मैथिल शिक्षक जे आजुक बजारमे
सगर्ग बजैत छथि जे हम लाखकेॅ लीख बुझैत छी से दुर्भाग्यवश वा ई कहू जे
उत्तरदायित्वहीनताक कीड़ीसॅ पीड़ित भऽ मैथिलीक लाख टाका उठौलाक बादो मात्र
ढील पटापट टा मारि रहि रहलाह अछि ।हमरा जनैत 60 प्रतिशत मैथिलीक शिक्षककेॅ
जॅ प्रतियोगी परीक्षाक पाठ्यक्रमक मादे पूछल जाइन तॅ ओ मुॅह बाबि देताह ।की
एहने शिक्षक समुदायसॅ भाषाक विकासक मादे सोचल जा सकैछ ? हमरा जनैत डाॅ.
रामदेव झा , डाॅ. अमरेश पाठक ,डाॅ. वासुकीनाथ झा ,डाॅ. लेखनाथ मिश्र , डाॅ.
भीमनाथ झा सन दस-एगारह शिक्षकक बाद मैथिली शिक्षा जगतमे कतय रहतीह से कहब
कठिन भऽ जायत ।एखने बरमहल शगुफा उड़ैत रहैछ जे फल्लां जे आलेख फल्लां
सेमिनारमे पढ़लनि से हुनकर अपन लिखल नहि छलनि ,फल्लांक लिखल छलनि तॅ आगाॅ
ककरा लेल के आलेख लिखल से नहि कहल जा सकैछ ।
मैथिलीक विकास मैथिलीक छात्र वर्गक हाथमे अछि ।छात्रक संख्या
जतेक बढ़त ,मैथिली ओतबे आगू बढ़तीह ।एकर प्रमाण माननीय ताराकान्त झा जी हाई
कोर्टक बहसमे ई कहि कऽ देने रहथि जे यदि मैथिलीक परीक्षार्थीक संख्या बेसी
रहत तॅ बेसी संख्यामे उतीर्ण वैह होयत आ बिहारक लोकसेवा आयोग परीक्षामे
1992सॅ पहिने मैथिली आ हिन्दीक परीक्षार्थीक तुलनात्मक संख्या देखा कऽ
फैसला ओ मैथिलीक पक्षमे लेने रहथि ।आइयो हम सभ जॅ हुनक ई तुलनात्मक संख्या
सभ परीक्षामे देखा दी तॅ के रोकि सकत मैथिलीकेॅ ।लेकिन एहि लेल आत्मश्लाथा
,आत्मप्रशंसा आ आ अहं भावकेॅ तेजय पड़त ।गुरू-चटियाक संबंध विद्या ददाति
विनियम क' आधारपर बनबऽ पड़त ।एहिसॅ भाषा सेहो बढ़त मैथिल समाज सेहो अपन
प्राचीन गरिमाकेॅ आपस आनि सकत ।हम तॅ एतेक धरि कहब जे जॅ हम सभ प्राचीन
पठन-पाठनक परंपरा कायम करी तॅ विदेशक लोक हमरा भूमिपर अध्ययन-अध्यापन करय
आओत ने कि हम ओकरा ओतय जाकऽ अपन शीश झुकायब ।
सांध्य गोष्ठी ,अक्टूबर -2013 सॅ साभार


text:
Friday, October 18, 2013
(57) मान
मान
तराजूक दुनू पलड़ा बीच डंडी लगल रहैत, जइ सहारासँ वस्तु-जातक वजन मानल जाइत तहिना जिनगीक तराजू सेहो होइत अछि। कमल फूलक डंटीक सहारासँ जहिना फूलक सभ अंग समान रूपे खिल-खिल खिलैत तहिना जिनगीओक होइत, मुदा से कहाँ होइए?
जिनगीक तराजूक पलड़ा दू रंग होइए, एक सही दोसर घटबी। पलड़ाक घटी-बढ़ी भेने तराजू पसङाह भऽ जाइए जइसँ घटैत-बढ़ैत जिनगी जीवनक दू धारामे प्रवाहित होइत चलए लगैए।
एक महिना अखाढ़ रहितो दू नक्षत्रमे विभाजित होइत, ओना एक पूर्ण होइत दोसर अपूर्ण भेने तेसरो चलि अबैत। तैबीच आद्रा नक्षत्र अपन पूर्ण जिनगी बितबैए। भलहिंं अखाढ़क पहिल भाग हो वा मध्य वा अंत। पनरह दिन अन्हार बित आठ इजोरिया मास टपि गेल। हाजरी भुकबैले मौसम जोगार लगा नेने अछि मुदा आद्राक उपस्थिति दर्ज नै भेल अछि। ओना कहैले सालक पाँच बर्खा भऽ चुकल अछि मुदा तैयो आद्रक जगह उम्मस अपन पूर्ण जुआनीमे जगमगा रहल अछि। गोनू झाक हरबाहिक जलखैक खीर जकाँ हाल धरतीकेँ छुछुओने अछि।
दिन उगिते जेना दीनानाथक दर्शन होइत तहिना किसानक बीच नव दर्शन आएल। ओ छी श्री-विधिसँ खेती करब। मास दिन पूर्व धानक बीआ, जैविक खाद, कीटनाशक दबाइ इत्यादिक बँटबारा, पछिला हिसाबे इमानदारीसँ भेल। इमानदारी ऐ लेल जे जहिना बैंकक कर्जकेँ लोक चौक परहक भुज्जा खा सठा दैत तहिना अखनि धरिक बीआ-बालिक हिसाब रहल। वैचारिक रूपमे बीआ पाड़ि खेती करैक समए सेहो पौलक। संयोगो नीक रहल जे एकटा बर्खा सेहो भेल। बर्खा हाथ लगने किछु गोटे बीआ खसौलनि। देखबामे बर्खा भेल, मुदा बीआ पाड़ैबला नै भेल। जइसँ बीआ अदहा-छिदहा जनमल। किछु गोटे कल आ घैलसँ पटा डूमा हाल बना खसौलनि। जनम्बैमे ओ जीतला। मुदा किछु गोटे अखनो बीआ घरेमे आद्राक आशापर रखने छथि। ओना अद्रोसँ रोहणिक बीआकेँ निराेग मानल गेल अछि। मुदा रोहणिक पछाति हिसाबकेँ अनदेखी केने बीराड़ेमे बीआ जरबो करैत। खेतीक एक उपए तँ हाथ आएल मुदा मूल उपए पानि नै आएल। एक पाशापर भगवान बैसल दोसर २००८ ई.क कोसीक विभिषिका नहर खा गेल, तइ लगल १९८७ ई.क बाढ़ि आ १९८८ई.क भुमकम बीस-पच्चीस बरख पहिने बोरिंगकेँ खा गेल छल। जुड़शीतल पावनिक चलती कमने पोखरिक उड़ाही रूकि गेल जइसँ ओ अपने तेहेन रोगा गेल अछि जे जान लेल रविक संग एकादशीओ करैए।
मनुखक जनम संस्कार ओतए पनपब शुरू होइत जेतए ओकर जनम होइत अछि। ई दीगर बात जे केतौ पेटक बच्चाक सेवा पोनगैक पहिनेसँ हुअ लगैत आ केतौ रस्ते-पेरे जन्मो लैत आ पाललो-पोसलो जाइत।
आद्राक कर्त्तव्यक लापरवाहीसँ जन-जनक बीच तबाही तँ अछिए श्रमक घटबी सेहो बेसियाइए गेल अछि। मुदा किछुओ किए ने हुअए आखिर वसन्तक उनाड़िओ मास तँ छी। किए ने बाग-बगीचामे बगवार वसन्तक संग चैतावर आ बरहमासा गाएत। आमक संग-संग जमुनिया धार सेहो बहिते अछि।
टोलक पाँच गोटेक गाछी एकठाम। साधारण परिवार तँए छोट-छोट गाछी। मुदा कलमी-सरही सभ आम लुबधल। करीब पच्चीस तीस गाछ सभ मिला कऽ पाँचो परिवारक जीवन-शैली एक रंग तँए विचारोमे एकरूपता छन्हि। एते जरूर छन्हि जे बिनु कहने कियो कोनो गाछपर ने ढेला फेकैत आ ने हाथसँ तोड़ैत। मुदा खसल आमक कोनो रोक नै। जइसँ चेतन तँ अपन-आनक ठेकान जरूर बुझैत, मुदा बाल-बोध नै। पाँचो परिवारक धिया-पुता एकेठाम खेलबो करैत आ आम खसलापर पबैले दौगबो करैत। ओना अबोध बच्चा रहने, अवाजकेँ ठीकसँ नै अकानि कियो केम्हरो कियो केम्हरो दौग जाइत मुदा केकरो भेटलापर एते खुशी सभकेँ जरूर होइत जे हराएल भेटल।
रातिक दू बजैत। उमस भरल दिनक संग अदहा रातिओ बित गेल। एक बजेक बाद पूर्बाक लहकी उठल। दिन भरिक गुमराएल मन नीन दिस दौगल।
दुनू बेटाक संग गुलजारी, आमक गाछी विदा भेल। अष्टमीक चान लुप्त भऽ गेल छल। जइसँ अन्हारक साम्राज्य पसरि गेल छेलै। आठ गोटेक परिवार गुलजारीक। तीनू बापूत मिला आठटा पाकल आम भेटलै।
आँगन आबि डिबियाक इजोतमे आठो आम गनि छोटका बेटा-राधेश्याम बाजल-
“जेते गोरे घरमे छी एक-एकक हिसाबसँ आमो अछि।”
राधेश्यामक बात सुनि जेठका भाय गौरीशंकर बाजल-
“जहिना छोट-पैघ आम अछि तहिना तँ घरमे लोको अछि किने। तँए...।”
“अखनि माएकेँ रखैले दऽ दहक। खाइ बेरमे खाएब।” राधे श्याम बाजि कऽ चुप भऽ गेला।m m m
Subscribe to: Post Comments (Atom)


text:
~ आय राखी पूर्णीमा छियहि ने तांय सब राखी बन्हेने छहि !
~ तखन हम किआ ने बन्हेलिए ? कि अपना सब कैंऽ इ पावनि नहि होइत छहि ?
~ इ पावनि सब कैंऽ होइत छहि !
~ जखन सब कैंऽ होइत छहि तखन हमरा हाथ पर किआक ने राखी - - - ?
~ इ भाई - बहिन केर नेहक पावनि छियहि ! बहिन भाई'क हाथ पर राखि बन्हैत छहि ! अहाँ'क बहिन नहि अछि तांय नहि बन्हायल !
~ माँ गऽई पुनीता दाय , तन्नू , आरती , सविता ओहो सब तऽ बहिने ने छियहि ?
~ मुदा ओ तोहर अप्पन बहिन नहि ने छियऽ ओ तऽ पितिऔत बहिन भेलह ने ! तांय - - -
~ पितिऔत रहउ आ अप्पन बहिन तऽ बहिने ने होइत छहि ?
~ से तऽ होइत छहि परंच - - - -
~ परंच - तरंच किछ नहि जाय छियहु सब संऽ राखी बन्हाबऽ - - -
वी०सी० झा"बमबम"
कैथिनियाँ